Мавлянбердиева Галина Геннадевна\n1956-йили Фарғона вилояти Қўқон шаҳрида туғилган. Миллати-ўзбек. Маълумоти-олий. 1982-йилда Тошкент тўқимачилик ва енгил саноат институтини тамомлаган.\nЛаборатория кичик илмий ходими:\nАхмедова Замира Исмаилджановна\n1971 йилда Фарғона вилояти Марғилон шаҳрида туғилган. Миллати-ўзбек. Маълумоти-олий. 1993 йилда Тошкент давлат университетини тамомлаган.\nСтандартлаштириш бўйича лабораториянинг асосий вазифалари: янги стандартларни ишлаб чиқиш, амалдаги Республика стандартларини текшириш ва қайта кўриш, уларни фойдаланишга киритиш ёки бекор қилиш, Республика норматив хужжатларини халқаро стандартлар, чет эл мамлакатларининг миллий стандартлари ва давлатлараро стандартлар билан мувофиқлаштириш.\nСтандартлаштириш ишлари қуйида келтирилган йўналишлар бўйича амалга оширилади: ип калава, ипли ва ипакли газламалар, тукли газлама, нотўқима материаллар, трикотаж матолар, трикотаж махсулотлар, гилам махсулотлари, тикувчилик маҳсулотлари, момиқ пахта, тўқимачилик дастгохлари ва уларга эҳтиёт қисмлар ишлаб чиқариш, ҳамда пилла етиштириш ва хом ипак ишлаб чиқариш.\nЛаборатория “Uzstandart” Агентлиги билан биргаликда иш олиб боради.\n2011 йилда қуйидаги стандартлар ишлаб чиқилиб, рўйҳатдан ўтказилди:\nO’zDSt 993:2011 “Хом ипак. Техник шартлар”;\nO’zDSt 2321:2011 “Тўқувчилик учун пневномеханик йигирув машинасида карда тараш усулида олинган пахта ва аралаш толали калава иплар. Техникавий шартлар”;\nO’zDSt 2322:2011 “Тўқувчилик учун карда ва қайта тараш усулларида олинган пахта ва аралаш толали калава иплар. Техникавий шартлар”.\nХозирги кунда амалдаги харакати тугаган техник-технологик экспертиза натижалари бўйича, замонавий талабларга мос келмаганлиги учун қайта кўрилиши ва янгиланиши зарур бўлган қуйидаги стандартларнинг биринчи тахрири ишлаб чиқилди:\nO’zDSt «Пахта чиқиндилари. Техник шартлар»;\nO’zDSt «Чойшаб, кўрпа, ёстиқ жилдлари. Умумий техник шартлар»;\nO’zDSt «Ипли ёпинчиқлар. Техник шартлар»;\nO’zDSt «Ипли матолар»;\nO’zDSt «Тўқимачилик маҳсулотларини ишлаб чиқариш. Атамалар ва таърифлар».\nЮқорида кўрсатилган стандарт лойиҳалари бўйича корхоналар томонидан олинган тақризларни инобатга олган холда, уларни якуний тахририни ишлаб чиқиш, экспертизадан ўтказиш, “Uzstandart” Агентлигида тасдиқлаш учун тайёрлаш ишларини бажариш, ўрнатилган тартибда Давлат рўйхатидан ўтказиш ва нашр этиш зарур бўлади. Тўқимачилик ва енгил саноат маҳсулотларини синовдан ўтказиш учун институтда "Шаҳодатланган синов лабораторияси" фаолият кўрсатмоқда.\nЛаборатория қуйидаги хизматларни таклиф этади:\nТўқимачилик ва енгил саноат корхоналарини соғломлаштириш бўйича лойиҳа дастурлари тайёрлаш;\nТехник-технологик аудит ўтказиш, корхоналар фаолиятига эксперт хулоса бериш;\nТўқимачилик саноати корхоналарини реструктуризация қилиш бўйича лойиҳа ва таклифлар тайёрлаш;\nТабиий толалар ишлаб чиқариш, уларни қайта ишлаш корхоналари учун рақобатбардош, илғор техника ва технологияларни жалб қилиш, инвестицион лойиҳаларни техник-иқтисодий асосларини, бизнес режа ишлаб чиқиш ва ўрнатилган тартибда рўйҳатга олиш ҳамда тасдиқлаш учун юқори ташкилотларга тақдим этиш;\nТўқимачилик ва енгил саноат соҳаси маҳсулотлари учун меъёрий ҳужжатлар ишлаб чиқиш ва қайта кўриб чиқиш;\nИпакчилик, пахта толалари, жун толалари, трикотаж ва тикувчилик саноатида хом ашё ва чиқиндилар сарфини меъёрлаш бўйича йўриқнома ишлаб чиқиш, ўрнатилган тартибда рўйхатга олиш;\nКорхоналарда бирламчи ҳисоб-китоб бўйича йўриқнома ва услубий қўлланмалар яратиш;\nКорхоналарнинг ишлаб чиқариш, молиявий холатини техник-иқтисодий таҳлил қилиш ва натижасига кўра таклиф тайёрлаш;\nКорхонанинг маҳсулот белгиси хуқуқига эга бўлиш хужжатларини расмийлаштириш бўйича ишланмалар тузиш.\nЛаборатория маҳсулот ишлаб чиқаришда қуйидаги норматив-техник хужжатларни тайёрлайди:\nХом ашё сарфи;\nИп калава чиқиш нормаси;\nЁрдамчи ашёлар сарфи;\nЧиқиндилар меъёри ишланмаси.\nИнститутда техник адабиётлар ва “Uzstandart” агентлигида нашр этилган норматив хужжатлар тўпламлари мавжуд.


АҚШда 11 сентябрь терактлари туфайли Саудия компанияларини судга беришди\n08:03 / 14.04.2017\nАҚШнинг йигирмадан ортиқ суғурта ташкилоти Саудия Арабистонининг Осама бин Лодин оиласи билан алоқадор бўлган икки банк ва қатор компанияларини судга берди. Улар 2001 йилнинг 11 сентябрь кунги ҳужумлар туфайли 4,2 миллиард доллар талаб қилишмоқда, деб хабар беради Рейтер агентлиги.\nБу ташкилотлар терактларни “қўллаб-қувватлаш ва унга ундаш”ни “Ал-Қоидага кўмак кўрсатувчи қатор ҳаракатлар” орқали амалга оширганликда айбланмоқда.\nАввалроқ Қўшма Штатларда 2001 йилнинг 11 сентябрь куни юз берган теракт қурбонлари қариндошлари Саудия Арабистонини судга беришганди. Улар мамлакатни “Ал-Қоида” террорчилик гуруҳини молиялаштириш ва бошқа йўллар билан қўллаб-қувватлашда айблашмоқда. Даъво аризаси судга 800 киши номидан юборилган.\n2001 йилнинг ўн биринчи сентябрь куни “Ал-Қоида” террорчилари бир неча йўловчи самолётини эгаллаб олиб, уларни Пентагон ва Нью-Йоркдаги Бутунжаҳон савдо маркази биносига қараб йўналтиришди, ҳужум оқибатида 3 минг киши қурбон бўлди.


17:38 26.05.2020 (Янгиланган 17:41 26.05.2020)\nТОШКЕНТ, 26 май — Sputnik. Қозоғистон экология, геология ва табиий ресурслар вазирлиги мутахассислари томонидан Ўзбекистон билан трансчегаравий сувлар бўйича битим лойиҳаси тайёрланди, деб хабар қилди Sputnik Қозоғистон. Ҳужжат сув ресурсларидан оқилона фойдаланиш ва уларни муҳофаза қилишни назарда тутади.\nЎзбекистон Қозоғистонга яна 20 дона махсус техника юборди\nШунингдек, битим нормалари Сирдарё, Чирчиқ, Келес, Угам дарёлари, Фарход ва Ғазалкент гидроузелларига тегишли.\nҲужжат давлатлараро каналлар - Дўстлик, Катта Келес магистрал, Зах, Ханим, Ачинау, Аккойли, Шимолий Тошкент канали, Юқори Тошкент канали ва В-12, В-15, В-24, В-25 каналларини бошқаришни ўз ичига олади.\nБитимнинг асосий бандлари\nРеспубликалар умумий рўйхатга мувофиқ трансчегаравий сув объектлари ва сув хўжалиги иншоотларида сув ҳисобини юритадилар, қўшма комиссия томонидан тасдиқланган тартибда маълумот алмашинуви амалга оширилади.\n© Foto : Пресс-служба комитета по чрезвычайным ситуациям Казахстана\nХушхабар: Қозоғистондаги тошқиндан зарар кўрган туманлар сувдан тўлиқ тозаланди\nТомонлар сув объектларида сув ресурсларини тақсимлашини таъминлайдилар.\nТрансчегаравий сув объектлари ва сув хўжалиги иншоотларида сув ўлчаш бўйича автоматлаштирилган тизимини яратилади, маълумотлар онлайн режимида узатилади.\nСув хўжалиги иншоотларида реконструкция қилиш, фойдаланиш ва таъмирлаш, техник хизмат кўрсатилишини молиялаштириш ва бошқа тадбирларни назарда тутадиган масалалар бўйича ҳамкорлик қилиш режалаштирилган.\nИкки давлат мутахассислари трансчегаравий сув объектларидан фойдаланиш ва уларни муҳофаза қилиниши устидан мониторинг амалга оширадилар.\nТошқинлар, сув сатҳи кўтарилиши, қурғоқчиликнинг олдини олиш ва уларнинг оқибатларини камайтириш бўйича қўшма дастурлар ишлаб чиқилади.\nШу билан бирга, битим лойиҳасида трансчегаравий сув объектларида сув иншоотларини қуриш жараёнида Ўзбекистон ва Қозоғистоннинг ҳаракатларини мувофиқлаштириш, шунингдек, трансчегаравий сув объектлари экотизимларининг барқарор сув сатҳини сақлаш ва таъминлаш бўйича яқин ҳамкорлик кўзда тутилган.\nБиргаликда иштирок этиш асосида иккала республика трансчегаравий объектларда сувни тежаш ва сув йўқотилишини камайтириш бўйича чора-тадбирларни амалга оширадилар. Хусусан, каналларни бетонлаштириш, сувни бошқариш муҳитини яхшилаш мақсадида сув хўжалиги иншоотларини автоматлаштириш ва модернизация қилишни ўз ичига олади.\nSputnik / Максим Боговид\nҚозоғистонда сув босган ҳудудда хавфли балиқ топилди\nҚўшма ҳужжат икки мамлакатнинг трансчегаравий сув объектлари ресурсларига тенг ҳуқуқларини белгилайди.\n"Трансчегаравий дарёлар сув ресурсларидан оқилона фойдаланишни таъминлаш мақсадида томонлар давлатлараро бошқарувни ташкил этадилар: “Дўстлик” канали, Катта Келес магистрал каналлари, Зах, Ханим, Ачинау, Аккойли, Шимолий Тошкент канали ва Юқори Тошкент канали бўйича", - деб қайд этилган лойиҳа.\nИкки давлат чегара ҳудудларида жойлашган коллектор-дренаж сув омборларида сув сатҳининг кўтарилишига йўл қўйилмайди. Фавқулодда вазиятлар юзага келганда, уни бартараф этиш учун шошилинч чоралар кўрилади.


“Реал”га қарши ўйин Коутиньога қимматга тушди\n26 октябрь, 2020, 16:40\nУ майдонга тушолмай қолди\nБразилиялик ярим ҳимоячи Филиппе Коутиньо муайян муддат жамоасига ёрдам бера олмайди.\nКаталония клуби расмий сайти тарқатган хабарга кўра, “Реал”га қарши ўтказилган учрашувдан сўнг ўтказилган тиббий текширувлар натижасида унинг чап сони мушаклари шикастлангани аниқланган. Тикланиш қанча давом этиши ҳақида маълумот берилмади.\nКоутиньо ёзги трансферлар мавсумида ўзига янги жамоа топа олмагач, Каталонияда қолишга мажбур бўлганди. Куман унга ишонч билдирмоқда. Бразилиялик ҳужумкор футболчи жорий мавсумда бешта ўйинда битта гол урди ва жамоадошларига иккита голли пас оширди.\n"Барселона" Коутиньони узоқ муддатга йўқотди\nДембеле, Гризманн ва Коутиньонинг голлари "Барселона"га ғалаба келтирди


Pagani ноёб спорткарни жиддий автоҳалокатдан сўнг тиклади\n19:55 / 14.03.2017\nСуперкарлар ишлаб чиқарувчи Pagani компанияси қайта тикланган Huayra Pearl суперкарини тиклаш жараёни акс эттирилган видеолавҳани намойиш этди. У дунёда ягона нусхада ишлаб чиқилган. Фирма автомобилни жиддий талофатдан сўнг таъмирлади.\nHuayra Pearl ҳалокатига доир суратлар ўтган йил ёзида интернетда пайдо бўлган эди. Автомобиль Париждаги Four Seasons Hotel George V меҳмонхонаси ёнида бошқарувни йўқотиб, йўлда қолдирилган Peugeot машинасига урилган.\nНорасмий маълумотларга кўра, ушбу спорткар саудиялик мижозга тегишлидир.\nВидеода таъмирланган машина ҳақида фирма асосчиси ва раҳбари Горацио Пагани шахсан маълумот берган. Унинг сўзларига кўра, таъмирланиш чоғида суперкар янги аэродинамик қисмларни олган.\nPagani Huayra Pearl 2016 йил баҳорида тақдим этилган эди. У кузовининг ўзига хослиги, хусусан аэродинамик тўсиқ, томидаги улкан ҳавоўтказгичлари каби жиҳатлари билан фарқланади.\nсуперкар Pagani Huayra Pearl\nLamborghini машинаси ўғирланган куниёқ ёниб кетди


Эркинжон Турдимовнинг бу галги сайёр қабули 7 соат давом этди - zarnews.uz\nЭркинжон Турдимовнинг бу галги сайёр қабули 7 соат давом этди\nАввал хабар берганимиздек, вилоят ҳокими Э.Турдимов 26 апрель куни Самарқанд шаҳрида навбатдаги сайёр қабул ўтказди.\nУнда шаҳар аҳолиси билан бирга вилоятимизнинг бошқа ҳудудларидан ҳам фуқаролар иштирок этди.\n– 23 ёшдаман, лекин шу пайтгача муддатли ҳарбий хизматга бора олмадим, – дейди Булунғур тумани Янгиариқ маҳалласида яшовчи Жамшид Бобожонов. – Орзуим армияда хизмат қилиш. Шу сабабли бугун қабулга келиб, бу ҳақда вилоят ҳокимига мурожаат қилишга мажбур бўлдим. Мутасаддилар “Ватанпарвар” ташкилотининг олти ойлик курсида ўқишим, кейин ҳарбий хизматга боришимни тавсия қилишди. Ҳужжатларимни тайёрлаб келадиган бўлдим.\n7 соатдан ортиқ вақт давом этган оммавий сайёр қабулда 272 нафар фуқаронинг муаммолари, таклиф ва мулоҳазалари тингланиб, уларни жойида бартараф этиш чоралари кўрилди. Фуқаролар томонидан билдирилган мурожаатларнинг аксариятини қурилиш ва архитектура, йўл, коммуникация тармоқларига оид масалалар ташкил этди.\nМуддат талаб этиладиган мурожаатларга масъуллар бириктирилиб, ижроси вилоят ҳокимлиги томонидан назоратга олинди.\nМурожаатлар ижро ҳолати 1 май куни вилоят ҳокимлигида муҳокама этилиши белгиланди.\nЭслатиб ўтамиз, Э.Турдимовнинг 2018 йил 14 октябрь куни Самарқанд шаҳрида ўтказган сайёр қабулида 300 га яқин мурожаат қабул қилинган эди.


РИО-ДЕ-ЖАНЕЙРО ОЛИМПИАДАСИГА - Ўзбекистон овози газетаси\nяна етти йўлланма\nХитойнинг Куинан шаҳрида бокс бўйича аёллар ва эркаклар ўртасида Осиё-Океания Олимпия саралаш мусобақаси бўлиб ўтди. Унда дунёнинг ўттиз беш мамлакатидан келган икки юз нафардан зиёд спортчи ғолиблик учун рингга кўтарилди.\nХитой рингларида вакилларимиздан Ҳасанбой Дўсматов (49 кг), Шаҳобиддин Зоиров (52 кг), Шаҳрам Ғиёсов (69 кг), Элшод Расулов (81 кг), Рустам Тўлаганов (91 кг), Баҳодир Жалолов (+91 кг), Ёдгорой Мирзаева (51 кг), Мафтуна Мелиева (60 кг) ва Нафисахон Асқарова (75 кг)лар Ватанимиз шарафини ҳимоя қилди.\nҚувонарлиси, эркаклар ўртасида рингга кўтарилган олти боксчимиздан беш нафари мусобақанинг олтин медали билан тақдирланган бўлса, яна бир спортчимиз шоҳсупанинг фахрли иккинчи поғонасидан жой олди.\nОсиё чемпиони ва жаҳон чемпионати совриндори, ёзги Осиё ўйинлари ғолиби Элшод Расулов барча рақибларини мағлубиятга учратиб, финалга йўлланма олди. Моҳир боксчимиз ҳал қилувчи жангда ўзининг азалий рақиби, 2012 йилги Лондон олимпиадаси кумуш медали совриндори Адилбек Ниязимбетов (Қозоғистон)ни енгди.\n69 килограмм вазн тоифасида рингга кўтарилган Шаҳрам Ғиёсов финалда таиландлик Сайлом Ардедан устун келди ва олтин медалга сазовор бўлди.\nШаҳобиддин Зоиров хитойлик Жиангуан Хуга қарши кечган финал баҳсида рақибига ҳеч қандай имконият қолдирмади ва шоҳсупанинг юқори поғонасига кўтарилди.\nБутунжаҳон универсиадаси ғолиби, Осиё чемпиони Ҳасанбой Дўсматов жаҳон чемпионати совриндори филиппинлик Роген Ладонни мағлубиятга учратиб, юртимизга олтин медаль билан қайтадиган бўлди.\nЯна бир моҳир боксчимиз Рустам Тўлаганов (91 кг) финалда хитойлик Фенгкай Ю билан куч синашиши лозим эди. Аммо ҳамюртимизнинг рақиби жароҳати туфайли рингга чиқмади ва Рустам олтин медаль билан тақдирланди.\nОғир вазн тоифасида юртимиз шарафини ҳимоя қилган Баҳодир Жалолов (+91 кг) ҳал қилувчи учрашувда қозоғистонлик Иван Дичкога очколар ҳисобида кичик фарқ билан имкониятни бой берди ва кумуш медаль билан кифояланди.\nМусобақада аёллар ўртасида муносиб иштирок этган Ёдгорой Мирзаева (51 кг) ўзбек бокси тарихида янги саҳифа очди. У Индонезия, КХДР, Хитой-Тайпейи боскчиларини енгиб, финалга йўлланма олди. Ҳал қилувчи баҳсда Ёдгорой хитойлик Канкан Ренга очколар ҳисобида ютқазди ва кумуш медаль билан тақдирланди. Бу натижа истеъдодли спортчимизга ўзбек аёл боксчилари орасида биринчи бўлиб ёзги Олимпия ўйинларида иштирок этиш ҳуқуқини берганлиги билан эътиборлидир.\nШундай қилиб, бокс бўйича Ўзбекистон эркаклар терма жамоасининг қўлга киритган Рио-де-Жанейро олимпиадаси йўлланмалари сони ўнтага етди.\nҚизларимиз ҳисобида эса ҳозирча битта йўлланма бор. Агар бокс бўйича 13-22 май кунлари София (Болгария)да аёллар ўртасида жаҳон чемпионати, 19-27 май кунлари Остона (Қозоғистон), 7-19 июнь кунлари Боку (Озарбайжон)да халқаро турнирлар ўтказилишини ҳисобга олсак, қизларимиз ҳисобидаги йўлланмалар сони яна ортишига умид қилсак бўлади.\nЭслатиб ўтамиз, боксчиларимиз бугун юртимизга қайтиб келишади.


Шуҳрат Ғаниев тадбиркорнинг онасига «Малибу» совға...\n09.10.2019 00:00 0 5341\nФарғона вилояти ҳокими Ш.Ғаниев Қўштепа туманидаги «FERGANA GLOBAL TEXTILE» МЧЖ раҳбари Мўминжон Раззоқовнинг онаси Ҳовахон Мадаминовага ватанимиз равнақи, халқ фаровонлиги йўлида фидойилик кўрсатган фарзанд тарбиялагани учун ташаккурнома билдирди ва «Малибу» автомашинасини совға қилди, деб хабар бермоқда вилоят ҳокимлиги ахборот хизмати.\nПахта тайёрлаш йиллик режасини мамлакатда биринчилардан бажарган Қўштепа тумани деҳқонлари бугунгача режадаги 19900 тонна ўрнига 21700 тоннадан зиёд пахта хирмонини уюшга эришганлар. Бунда «FERGANA GLOBAL TEXTILE» МЧЖ ва унинг раҳбари Мўминжон Раззоқовнинг ҳиссаси катта. Кластер усулида пахта етиштирган қўштепалик деҳқонни «FERGANA GLOBAL TEXTILE» МЧЖ эрта баҳордан зарур техник воситалар, етарли миқдорда кимёвий ва минерал ўғит, биологик ишлов бериш воситалари билан ўз вақтида таъминлаб турди, дейилади хабарда.\nАгар илгари фермер хўжаликлари иш юритишда банк кредитига боғлиқ бўлган бўлса, энди бу вазифани кластер ташкилотчиси ўз зиммасига олди. Айниқса, етиштирган пахтани йиғиб териб олиш чоғида катта ташкилотчилик кўрсатди. Кунлик иш ҳақи тўлаш тизими ташкил этилди. Натижада гарчи Қўштепа тумани бугунгача режани 110 фоизга бажарган бўлсада, даладаги ҳосилни тўлиқ йиғиб олгач, яна камида 10 фоизлик ўсишга эришиши кутиляпти.\nФарғона фермер Malibu Шуҳрат Ғаниев\nҲодиса Кеча, 15:34


Европа Иттифоқининг глобал иқтисодий бўҳрондан чиқиш борасида ягона стратегия ишлаб чиқиши¸ Германия ва Франция каби қудратли давлатларнинг бу масалада ўзаро муросага келиш-келмаслигига боғлиқ бўлиб турибди.\nЕвропанинг иқтисоди энг қудратли давлати Германия ҳозирча ўз иттифоқдошларини бўҳрондан чиқариш учун кўшиш қилаëтгани йўқ. Бу орада¸ глобал бўҳрон довули немислар ҳовлисига ҳам кучлироқ кириб бормоқда.\nГермания иқтисодиёти ўсишининг 2008 йилда 2 фоизга пастлагани ҳақида пайдо бўлган хабар унинг глобал иқтисодий инқироздан ҳимояланмаганини кўрсатди.\nРақамларга кўра, Германия иккинчи жаҳон урушидан кейинги энг жиддий иқтисодий пасайишни бошдан кечирмоқда.\nМамлакат даромадларининг катта қисми экспортдан келади. Давлатга қарашли статистика идорасига кўра, мамлакат экспорти 7.3 фоизга қисқарган, бу эса сўнгги 40 йил ичидаги энг паст кўрсаткичдир.\nБу вазиятда Германия жаҳон иқтисодий бўҳронидан азият чекаётган қўшниларининг ёрдам сўраб қилган илтимосларини рад эта оладими?\nБерлиндаги Фрай университетининг профессори Эдвин Коллиер фикрича, Германия ҳукумати бунда ўз фуқароларининг қаршилигига дуч келиши мумкинлигини англайди.\n- Германия ўз молиявий аҳволини бир қадар нормал шароитда сақлаб келди. Германия Европанинг бошқа давлатлари билан таққослаганда ўз иқтисодиётини рағбатлантиришга қодирлигини намойиш эта олди.\nАммо ҳозир пайдо бўлган асосий масала Германия солиқ тўловчилари Европанинг бошқа давлатларга ёрдам беришни истайдими¸ деган мазмундадир.\nМисол учун¸ Грециядаги молиявий бошбошдоқлик учун сиз ўз пулингизни сарфлашни хоҳлайсизми? Бундай вазиятда уларга ёрдам қўлини чўзиш ҳам сиёсий, ҳам иқтисодий масаладир¸ дейди Эдвин Коллиер.\nГерманиянинг бу саволларга жавобини бутун Европа Иттифоқи кутмоқда. Айни пайтда Германияга нафақат Европа давлатлари балки, Германия экспорти учун АҚШ дан ҳам муҳимроқ бўлган Россия ҳам умид кўзи билан боқмоқда.\nҲозирча Берлинда изоляцияга мойиллик сақланиб қолмоқда. Германия канцлери Ангела Меркел бутун эътиборини сентябр ойида ўтказиладиган парламент сайловига қаратмоқда.\nГермания ҳукумати ишсизлар сони яна 500 минг кишига ортиб 3¸5 миллион кишига етишини башорат қилмоқда. Шу боис ҳукумат ўз ички ташвишлардан ортмаса керак.\nТашқаридан эса Германияга босим ортиб бораверади.\nҲар қалай жорий инқироздан уқиб олинган нарса шу бўлдики, сиёсий муаммолар ички бўлиши мумкин, аммо иқтисодий муаммолар глобалдир.


ЎзА - Агар унга панд бермасак, биз албатта, ғолиб бўламиз!\nАгар унга панд бермасак, биз албатта, ғолиб бўламиз!\nМенимча, бу хасталик бир инсон организмидаги иммунитет билангина даф бўладиган касаллик эмас. Балки у ЖАМИЯТ БИРДАМЛИГИ ИММУНИТЕТИни ҳам синовдан ўтказяпти. Агар ушбу иммунитет панд берса, жамият катта зарбага дучор бўлади. Барча ҳамжиҳатлик билан ҳаракат қилгандагина бу хавфни енгиш мумкин.\nКечаги гап бугунга тўғри келмайди, деган халқ нақли бор. Ҳозирги шароитда унинг нақадар топиб айтилганига амин бўляпмиз. Бугунги хабарларда Ўзбекистонда коронавирус юқтирганлар сони 65 нафарга етди.\nКимдир «мамлакатнинг 34 миллионлик аҳолиси учун бу яхши кўрсаткич» дейиши мумкин. Аммо бундай ўйлашимиз ва айтишимиз нотўғри. Негаки, дунёдаги аҳволни таҳлил этар эканмиз, бу «кўринмас қўл» чангалидан ҳеч ким, ҳеч бир давлат четда қолмаётганини кўрамиз. Оддий мисол, жаҳоннинг энг қудратли давлати АҚШнинг Президенти Дональд Трамп ҳам тест топширишига тўғри келди. Россиядек қудратли давлатнинг раҳбари Путиннинг карантин ҳолатидагиларни кўришга боргани ҳақидаги видеолар тарқалди. Германия канцлери Ангела Меркел карантинда экани ва масофадан ишлаётганининг ўзи масаланинг қай даражада эканидан далолат беради. Қўшни давлат Қирғизистон пойтахти Бишкекда комендантлик соати жорий этилди. Кеча эса дунёнинг энг чекка ҳудуди ҳисобланадиган – Чилининг Пасха оролида ҳам коронавирусга чалинган илк бемор қайд қилинди.\nБутун дунё бир фалокат олдига қуролсиз чиққан қўшинга ўхшаб қолди. Қай мамлакат кескин чоралар кўрди – аҳолисининг катта қисмини бу вирусдан сақлашга эришди. Бунга Хитой ва баъзи Осиё мамлакатлари мисол. Қай мамлакат бепарво бўлди – бало гирдобида қолди. Хусусан, Америкага беписандларча борган Бразилия Президенти Болсонаронинг пушаймонлари энди бефойда. Мазкур сафарда унга ҳамроҳлик қилган 22 нафар делегация аъзоси ҳам бу балони юқтириб келган...\nЭнди юртимизга қайтайлик. Давлат чоралар кўрмоқда. Кўпчиликнинг фикри якдил – бу балога ҳар бир одам қарши туриши керак. Уни фақат давлатнинг чоралари билангина енгиб бўлмайди. Тўғриси, ҳали иқтисодий ривожланиб кетмаган давлат учун анчайин тоши оғирлик қилиши мумкин бўлган чораларни кўраётган раҳбариятга фақат таъзим қилиш керак. Биргина Ўзбекистон касаба уюшмалари Федерацияси тизимидаги санаторийларнинг аксарияти карантиндагилар учун жалб этилгани, қолганлари ҳам шунга тайёрланаётгани муҳофаза чоралари кўламининг нечоғли эканидан далолат беради.\nАммо мана шу халқпарварликка барчанинг ҳам жавоби муносиб бўлмаётгани чатоқ. Кеча рўйхатга олинган беморлардан бирининг касаллар билан мулоқотда бўлмагани ҳақида хабар қилинди. 20 яшар қиз қаердадир – жамоат транспортидами, лифтдами, зинадами, банкдами, бозордами, кўчадами вирусни ўзига илаштирган. Бу вируснинг, ҳатто, уйда ўтирган одамга ҳам осонгина етиб бориши мумкинлигини кўрсатди. Бу ҳушёр бўлиш лозимлигини яна бир бор уқтирди.\nБироқ қатъий чоралар белгилангани ҳақида ҳар куни юзлаб марта оммавий ахборот воситаларида эълон қилинаётганига қарамай, ҳамон кўчаларда, бирор тайинли сабаби бўлса-бўлмаса, яна ниқобларсиз юрганларни учратяпмиз.\nАхир бу, аввало, ўзингизга, қолаверса атрофингиздагилар, ана боринг, отангиз, онангиз, фарзандларингизга нисбатан ХИЁНАТ эмасми?\nБиз вирус ҳақида етарли маълумотга эгамиз-ку! Унинг инсон организмидаги иммунитетга қараб ҳаракат қилиши, агар иммун тизими кучсиз бўлса, у ғолиб келиши, агар акси бўлса, чекинишини яхши биламиз-ку! Унда бошқаларни хавфга қўйишга нима ҳақимиз бор?\nМенимча, бу хасталик бир инсон организмидаги иммунитет билангина даф бўладиган касаллик эмас. Балки у ЖАМИЯТ БИРДАМЛИГИ ИММУНИТЕТИни ҳам синовдан ўтказяпти.\nАгар ушбу иммунитет панд берса, жамият катта зарбага дучор бўлади. Барча ҳамжиҳатлик билан ҳаракат қилса, вирусни, албатта, енгиш мумкин.\nЯна хабарлар оқимини кузатамиз ва бу йўлдаги ҳаракатларни кўрамиз. Мана мисол, Қозоғистон Элбошиси мурожаатига бир кунда «лаббай» деган қозоқ биродарларимиз ва Қозоғистонда яшаётган бойлар 41 миллион АҚШ доллари миқдорида маблағ тўплади.\nБизда-чи? Соғлиқни сақлаш вазирлиги қошида ташкил этилган «Меҳр-шафқат ва саломатлик» жамғармасига 5 миллиард сўм маблағ йиғилибди. АҚШ доллари ҳисобида эса бир миллионга ҳам етмайдиган рақам!\nҚолаверса, хайрия кимгадир кўриниш, кўз-кўз қилиш учун қилинадиган иш эмас. Баъзи маълумотларга кўра, Қозоғистонда тадбиркорлик қилаётган ўзбекистонлик Фаттоҳ Шодиев мамлакатимизда коронавирусга қарши курашга ўз ҳиссасини қўшишга тайёрлигини билдирибди. Аммо бизнинг кунимиз фақат ниқоб тарқатадиган тадбиркорнинг мурувватига қолдими?\nГапнинг очиғи, бизда чин ватанпарварликни кўрсата олувчи жамоатчилик реакцияси кўринмаяпти. Одамнинг юрагини «жиз» эттирадиган бирон-бир ташаббусни кўрмаяпмиз.\nТелесаҳнада ҳар куни чиқиб, тўртта қўшиққа оғзини қимирлатиб, элнинг тўйига минг-минг долларга борадиган «хушовоз» ҳофизларимиз бугун фақат «Уйда қолинг» челленжида иштирок этишмоқда, холос. У ҳам топшириқ асосида. Қани ўша доимо эъзоздаги халқ артистлари?\nБугун биз жамият бирдамлиги иммунитетини оширишда кимнинг кучига суянамиз?\nДавлатнинг бошида турганлар Аллоҳга ёққан одамлар, уларнинг мақсад-у муддаолари ҳам Аллоҳга маъқул келади. Шу сабаб, ишонамизки, биз енгамиз, иншаАллоҳ.\nБироқ, бунинг учун, ҳеч қурса, шу ишонганларимизнинг талабларига «лаббай» деб жавоб берайлик. Зарур ишимиз бўлмаса, уйимизда ўтирайлик! Бу ҳам бир ёрдам! Бу ҳам бир ватанпарварлик! Давлат барча шароитларни яратиб бермоқда. Озиқ-овқат етарли, электр, сув, газ бор, дорихона, дўхтирлар ишлаяпти, ҳатто, телефонингизнинг пулини тўламаганингизга қарамай ўчиришмаяпти. Телевизорда фарзандларингизга керакли дарслар ўқитилмоқда, ўзингизга турли қизиқарли фильмлар, дастурлар тайёрланмоқда. Яна нима керак? Фақат ўзингизни, фарзандларингизни асраб, уйда ўтиринг!\nИжтимоий рекламаларда кўряпсизми, вирус ташувчи воситалар жуда кўп. Бироқ агар жиддий ҳаракат қилсангиз, сиз ўзингизни ҳам, яқинларингизни ҳам бу балодан асрай оласиз!\nБугун барчамиз учун ягона ҳимоя – ЖАМИЯТ БИРДАМЛИГИ ИММУНИТЕТИ керак. Агар унга панд бермасак, биз, бу вирусдан холи бўламиз, уни енгамиз, ғолиб бўламиз!


Дард борки, шифо бор\nёхуд анъанавий тиббиётнинг халқ табобати билан уйғунлиги\nЗамонавий тиббиёт ривожлангани сари касаллик турлари ҳам “болалаб” бормоқда. Бунинг сабаби нимада? Кундаликда эшитаётган турли тиббий атамалар, номига тилингиз келишмайдиган касаллик турлари ёки шифокорнинг ададсиз тавсияларидан бошингиз гангиб, юрагингизни чангаллаганча касалхонани тарк этасиз. Бу тавсиялар дардингизга шифо бўлса, нур устига нур.\nАксинча бўлса-чи? Оғриётган жойингизни тузатаман деб, бошқа ерингизга зиён етиб қолса-чи? Бундай ҳолатлар кундалик турмушимизда етарли. Мен замонавий тиббиётнинг кучсизлиги ёки бирорта шифокорнинг саводсизлигидан нолимоқчи эмасман. Асло! Демоқчиманки, кейинги пайтда халқ табобати билан шуғулланувчилар, шунингдек, улардан нажот истагувчилар кундан кунга кўпайиб бормоқда. Айтайлик, ҳижома ҳақида эшитгандирсиз. Лекин ҳамма ҳам унинг қандай бажарилиши ёки шу усул ҳақида умуман бир маълумотга эга эмас. Шунинг учун шу мавзуда қалам тебратишга ҳаракат қилдик.\nБугунги кунда организмимиз турли хил токсинлар билан бирга сув, ҳаво, озиқ-овқат, вакцина ва дори-дармонлардан ҳам заҳарланмоқда. Аъзоларимизни улардан тозалашда эса ҳижома зарур воситалардан бири бўлиб қолмоқда.\nХўш, ҳижома нима ўзи? Бу атаманинг сўнгги вақтларда кўпроқ тилга олинаётгани сир эмас. Айниқса катта авлод орасида кенгроқ тарқалган. Касалхоналарда соатлаб вақтини ўтказишни хоҳламайдиганлар ҳижомани афзал кўришади. Хуллас, одамлардан эшитганимни амалда кўриш учун шаҳримизнинг Сайрам даҳасига отландим.\nМенинг “шифокорим” – оддийгина оила бекаси, шинам хонага бошлаб кирди Ёш бўлсада, унда катта аёлларга хос вазминлик, зийраклик сезилиб турарди.\nТиббиёт академиясини, врач-терапевт интернатурасини тамомлаб, бироз вақт тиббиёт соҳасида фаолият юритган Хулкар Абдуғаффор қизи билан суҳбатимиз ҳижома ва зулук қўйиш ҳақида кечди.\nҲижома – майда капилляр қон томирларини тилиб, танадан қон олиш демакдир. Пайғамбаримиз Муҳаммад саллаллоҳу алайҳи васаллам ҳам қон олдириб турганлар, буни умматларига суннат қилганлар. Ҳижоманинг махсус кунлари мавжуд. Мабодо касаллик кучайиб, бемор қийналиб турса, унда бошқа кунлари ҳам олдираверади. Биринчи тиббий ёрдам сифатида ҳам қўлланилади.\nАсосан қон босими ошган, холестерин кўпайган, қони қуюқлашиб қолган хасталар келишади, гайморит, бавосил, айтаверсак, турлари кўп. Зулук билан қон олиш эса гирудотерапия дейилади. Бу мутахассислик бўйича ҳам бугунги кунда таълим олинади. Гирудотерапевт ўзининг нуқталари билан ишлайди.\nАвваллари кексаларимиз, ўрта ёшдаги инсонлар кўпроқ мурожаат қилишса, эндиликда улар қаторига ёшлар ҳам қўшилмоқда.\nБаъзида ҳомиладор аёллар ҳам келишади, лекин бундай пайтда уч ойгача қон олинмайди. Ёки баъзида туққандан кейин келишни маслаҳат берамиз. Варикоз туфайли қон олдирадиганлар ҳам учраб туради. Ёш болаларнинг тагини ҳўллаб қўйиши, дудуқланиш ҳолатларида ҳам зулуклар ишлатилади.\nБиз даволашни очликдан бошлаймиз. Чунки организмни токсинлардан тозалаш керак. Муолажа етти кун давом этади. Бу ҳар кимнинг хоҳишига боғлиқ. Ёш болаларда қон учта нуқтадан олинади. Шунинг ўзи етарли (ўғил болалар 12 ёшгача қабул қилинаркан).\nШунингдек, беморни парҳез, жигарни тозалаш йўллари билан ҳам даволашга ҳаракат қиламиз.\nМасалан, жигарни тозалаб, гижжаларни туширамиз.\nМуолажаларимизни эса машҳур биолог-олим Ойдин Солиҳнинг “Ҳақиқий тиббиёт” ва Ибн Синонинг “Тиб қонунлари” китобларига асосланиб бажарамиз.\nЗамонавий тиббиёт бу усулни унчалик тан олмасада, келувчилар сафи кенгайиб бормоқда.\nКасалликни қандай аниқлаши ҳақидаги саволимга у шундай жавоб берди:\n– Ўзим врач-терапевтман, бу соҳада озми-кўпми маълумотим бор, шундай бўлса-да, шифокор таҳлили, МРТ, компьютер томографиялари билан келишса, ортиқчалик қилмайди. Чунки, бемор аввал ҳам бошқа касалликларни бошдан кечирган бўлиши мумкин.\nБугунги кунда тавсия қилинаётган дори-дармонлар бир жойга даво бўлса, бошқа жойга, албатта, салбий таъсир кўрсатади. Авваллари ота-боболаримиз турли шифобахш гиёҳлардан, ёғлардан дори тайёрлашган. Бу табиий дорилар организмга фақат ижобий таъсир қилади.\nСуҳбат якунида даволаш хонасига кирдик. У ерни кўздан кечирарканман, саришталик, тозалик кузатилади. Ишлатиладиган асбоб-ускуналар тайёрлаб қўйилган, охори тўкилмаган тўшамалар, Хитойдан келтирилган махсус банкалар, зайтун мойлари, барча-барчаси тахт турарди. Шу ўринда яна бир маълумот келтирсам. Баъзилар банкаларни ўзлари олиб келишаркан. Муолажа битгач, улар эгаларига қайтариб берилади. Зулук масаласида ҳам шундай тартиб мавжуд.\nЗамонавий тиббиёт нима дейди?\nЭнди ўзбекистонлик шифокор И. Сатторов маълумотларига эътибор берсак.\nҲижома қилиш орқали организмдаги ортиқча касаллик қўзғатувчи ғайритабиий хилтлар (ғайритабиий сафро, балғам) чиқиб кетади.\nТанада ҳижома қилинаётган жой тилиниши ҳисобига тўқималарнинг қайта тикланиш жараёни юз беради. Қон-томирлардаги тиқилмалар очилади. Заҳарли моддалар, газларнинг қон орқали чиқиши ўша ердаги қон айланишини кучайтиради. Қон олдириш тўқималардаги озиқланиш ва кислород таъминотини кучайтиради, яллиғланиш ва шишларни даволайди. Шунингдек, биологик фаол нуқталар, меридианаларда энергия оқими кучаяди. Қон олдириш қон ишлаб чиқаришда иштирок этувчи органлар фаолиятини стимуллайди, иммун тизимни қувватлантиради, оғриқларни кетказади, касалликнинг олдини олади.\nКимлар ва қандай ҳолатда ҳижома қилдиришлари зарур?\nЭнг аввало ўта ширин, ёғли овқатлар, консерваланган маҳсулотлар истеъмолчилари. Турли сабабдан келиб чиққан бош оғриқлари. Бош мияда қон айланишининг бузилиши билан боғлиқ касалликлар, тутқаноқ, зўриқиш, мигрень, уйқусизлик, зеҳн ва хотиранинг пасайиши. Шунингдек, тизза бўғими остреоартрози, бел ва бўйин остеохондрози. Умуртқа чурраси. Ревматизм. Қон-томир касалликлари, вена қон-томир варикози. Юрак хуружи ва инсультдан кейинги ҳолатлар, асаб тизими касалликлари ва шу каби хасталиклар.\nҲижома – сўрмоқ маъносидаги ҳажм сўзидан олинган. Қон олгувчи шахс қонни сўриб олиш йўли билан олса, уни ″Ҳажжом″ дейилади. Қон олиш касбига: ″Ҳижома″, қон олинадиган асбобга эса: ″Михжам″ дейилади. (“Лисанул-араб” китобидан) Фукахоларнинг ҳижомага берган таърифлари: баъзи олимлар ҳижомани (сўриб олиш шарти билан) сўриб олиш асбоби орқали бошнинг орқа томонидан қонни чиқариб олишга мослаб қўядилар. Зарконий эса: ″Ҳижомани бошнинг орқасидагина эмас, балки, баданнинг бошқа ўринларидан ҳам қилиш мумкин, яъни, бу йўл билан бузилган қонни чиқариб ташлаш мумкин″, – дейдилар.\nХуллас: ″Сўриб олишга мосланган (хоҳ қадимий, хоҳ замонавий) асбоб билан бузилган қонни бадандан чиқариб ташлаш ҳижома дейилади. Ҳижома қадимдан маълуму машҳурдир. Қадимги Чин (Хитой) давлатида кенг қўлланилган. Имом Бухорий ўз сахиҳларида ривоят қилдилар: «Расулуллоҳ саллаллоҳу алайҳи васаллам айтдилар: ″Шифо уч нарсададир – асал ичишда, михжам (ҳижомада ишлатиладиган асбоб)нинг тилишида (яъни, ҳижома қилдиришда) ва ўт билан куйдиришда. Ва (мен) умматимни ўт билан куйдириб (даволаниш)дан қайтараман″». (Бухорий: 5269).\nҲижома қилиш вақти:\nИмом Термизий Абдуллоҳ ибн Аббос розияллоҳу анҳудан ривоят қилган ҳадисда Расулуллоҳ саллаллоҳу алайҳи васаллам дедилар: «Сизлар ҳижома қиладиган кунларингизнинг энг яхшиси 17, 19 ва 21-кунлардир» (бу кунлар ҳижрий-қамарий ҳисобдаги ойлар кунларидир).\nДарҳақиқат, бугунги замонавий тиббиётимиз қаторида халқ табобати ҳам бирдек қўлланилиб, беморлар дардига шифо улашмоқда. Аслида даволовчи қавмнинг ҳам асл мақсади шу. Хастадилнинг дардига малҳам бўлиш, унинг соғлигини тиклаш, ҳаётларига нурафшонлик олиб киришнинг ўзи шифокордан юксак масъулият, катта маҳорат, билим, сабр-матонат ва касбга садоқатни талаб этади.\nСуҳбатдошимнинг уйидан чиқарканман, ана шу залворли масъулиятни зиммасига олган аёлга соғлик-омонлик тилаб, хайрлашдим.\nШ. УСМОНОВА. Мақолани тайёрлашда интернетдаги очиқ манбалардан фойдаланилди., 2019-01-10, 10:02 245


Қашқадарёда 5 та туман солиқ инспекциясига раҳбарлар тайинланди\nҚашқадарёда 5 та туман солиқ инспекциясига...\n29.04.2019 13:38 0 1536\nДавлат солиқ қўмитасининг 2019 йил 25 апрелдаги буйруғига асосан Қашқадарё вилоятида 5 та ҳудудий давлат солиқ инспекциясига янги раҳбарлар тайинланди. Бу ҳақда қўмита матбуот хизмати хабар берди.\nУсманов Бахтиёр Асрорович Чироқчи тумани давлат солиқ инспекцияси бошлиғи этиб тайинланди.\nБ.Усманов 1976 йилда Қашқадарё вилоятида туғилган. 1998 йили Қарши муҳандислик иқтисодиёт институтини тамомлаган. У солиқ тизимидаги фаолиятини Қашқадарё вилояти Нишон тумани давлат солиқ инспекцияси Жисмоний шахсларга солиқ солиш ва назорат бўлими участка давлат солиқ инспектори лавозимида бошлаган. Янги лавозимга тайинлангунга қадар Нишон тумани давлат солиқ инспекцияси бошлиғи вазифасида ишлаган.\nБутаёров Улуғмурот Сайимович Нишон тумани давлат солиқ инспекцияси бошлиғи этиб тайинланди.\nУ.Бутаёров 1977 йилда Қашқадарё вилоятида туғилган. 2000 йили Қарши давлат университетини тамомлаган. У солиқ тизимидаги фаолиятини Қашқадарё вилояти Косон тумани давлат солиқ инспекцияси Ҳисобга олиш, таҳлил қилиш ва солиқ статистикаси бўлими бошлиғи лавозимида бошлаган. Янги лавозимда фаолият бошлашига қадар Қашқадарё вилояти давлат солиқ бошқармаси Камерал назорат бўлими давлат солиқ бош инспектори вазифасида фаолият кўрсатган.\nТемиров Аброр Ўткирович эса Муборак тумани давлат солиқ инспекцияси бошлиғи этиб тайинланди.\nА.Темиров 1981 йилда Қашқадарё вилоятида туғилган. 2006 йили Қарши давлат университетини тамомлаган. У солиқ тизимидаги фаолиятини Косон тумани давлат солиқ инспекцияси Юридик шахсларга солиқ солиш бўлими давлат солиқ инспектори лавозимида бошлаган. Янги лавозимда иш бошлагунга қадар у Косон тумани давлат солиқ инспекцияси бошлиғининг биринчи ўринбосари вазифасида ишлаб келган.\nШерданаев Моҳмуд Музоффорович Шаҳрисабз шаҳар давлат солиқ инспекцияси бошлиғи этиб тайинланди.\nМ.Шерданаев 1962 йилда Қашқадарё вилоятида туғилган. 1989 йили Тошкент халқ хўжалиги институтини тамомлаган. У солиқ тизимидаги фаолиятини Қашқадарё вилояти Деҳқонобод тумани давлат солиқ инспекцияси Барча бошқа солиқлар бўлими давлат солиқ катта инспектори лавозимида бошлаган. Янги лавозимга тайинлангунга қадар Қашқадарё вилояти давлат солиқ бошқармаси Камерал назорат бўлими давлат солиқ бош инспектори вазифасида ишлаган.\nҲасанов Обиджон Курбонович Қарши тумани давлат солиқ инспекцияси бошлиғи этиб тайинланди.\nО.Ҳасанов 1973 йилда Қашқадарё вилоятида туғилган.1995 йили Қарши давлат университетини, 2001 Тошкент давлат иқтисодиёт университетини тамомлаган. У солиқ тизимидаги фаолиятини Қашқадарё вилояти Қарши тумани давлат солиқ инспекцияси Тушумларни жамлаш ва назорат қилиш бўлими давлат солиқ инспектори лавозимида бошлаган. Янги лавозимда иш бошлашга қадар Қашқадарё вилояти Қарши шаҳар давлат солиқ инспекцияси бошлиғи ўринбосари вазифасини бажарувчиси вазифасида ишлаган.


Афғонистонлик расмийлар ва кузатувчиларга кўра, Россиянинг «Спутник» нашри учун журналистик ахлоқ ва виждонийлик тушунчалари мавжуд эмас. [Спутник/Алексей Филиппов]\nКОБУЛ – Афғонистондаги расмийлар ва ОАВ кузатувчилари бир қатор оммавий нашрлар, айниқса, Россиянинг «Спутник» янгиликлар сайти мамлакатда безовталик келтириб чиқариш мақсадида ёлғон ва бўрттирилган маълумотларни чоп этаётганидан хавотир билдирмоқда.\n«Спутник томонидан чоп этилган мақолаларнинг аксарияти ҳақиқатдан йироқ ва муболаға билан тўлган», деди Афғонистон Ахборот ва маданият вазирлиги матбуот котиби Муҳаммад Сабер Моманд.\n«Бундай оммавий ахборот воситаси фаолияти фақат бир натижага олиб келади, у ҳам бўлса – жамоатчилик фикрида чалкашлик келтириб чиқариш», деди у Salaam Times нашрига.\nСпутник араб ўқувчилари учун дари тилида материаллар чоп этади. Шунингдек, «Россия овози» номли қисқа тўлқинли радиостанция ҳам Россияга қарашли; унда бир неча тилда, жумладан, пушту ва дари тилларидаги эшиттиришлар ҳам эфирга узатилади.\n19 февраль куни Спутник веб-сайтидан олинган скриншотда «Руҳнинг бемор танасини тарк этиши» сарлавҳали мақола кўрсатилган. Бу каби тузоқ-мақолалар ҳеч нарсадан хабари йўқ ўқувчиларни жалб қилишга мўлжалланган, дейди скептиклар. [Файл]\n«Бахтимизга, Афғонистондаги эркин фикрловчи ёшлар авлоди бундай оммавий ахборот воситаларининг иш услубидан яхши хабардор», деди Моманд. «Бугунги кунда, бирор ҳодиса юз берадиган бўлса, одамлар воқеалар ривожини бир нечта ахборот воситалари орқали кузатишга ўрганган.»\n«Янгиликлар бир вақтнинг ўзида бир неча манба орқали кузатиладиган бўлса, кўпроқ аниқликка эга ахборот воситаларини бошқаларидан ажратиб олиш қийин эмас», деди у.\n«Ахборот ва маданият вазирлиги бу каби оммавий ахборот воситаларининг хавфи ҳақида оммани хабардор қилишни режалаштирмоқда», деди у. «Бундай сиёсат натижасида Спутник каби нашрлар Афғонистондаги аудиториясини йўқотиши мумкин.»\nАфғонлар Россиянинг миш-миш тарқатишига қарши чиқмоқдалар\n«Спутник каби ахборот воситалари, янгиликларни тақдим этишда аниқлик ва тўғрилик каби журналистиканинг асосий тамойилларига амал қилмайди», деди Афғонистонда эркин матбуотни тарғиб қилувчи NAI нотижорат ташкилотининг ижрочи директори Абдул Муижб Халватгар.\n«Яхшиямки, иғво тарқатувчи бу каби ахборот воситалари кам ва уларнинг деярли ҳаммаси онлайн», деди у Salaam Times нашрига.\n«Спутник Россия ҳукуматининг ёлғон ва нотўғри маълумот тарқатишга оид агрессив кампанияси доирасида ташкил этилган, дейди Халватгар. «Аммо, журналистикада бундай ҳатти-ҳаракатларга ўрин йўқ.»\n«Мазкур нашр ўз сиёсатига асосланиб, журналистика тамойилларига риоя қилган ҳолда маълумот тарқатмайди», деди у. «Бошқа сўз билан айтганда... у асосан миш-миш тарқатади.»\nХалватгарнинг сўзларига кўра, афғонлар миш-мишлар тарқалишига қарши кураша оладилар.\n«Афғонлар вазиятни аниқ ва ҳаққоний кўра оладилар», деди у. «Спутник»нинг асосан шаҳарларда яшовчи аудиторияси, бўрттирилган маълумотларни тарқатувчи ва ҳақиқатни тақдим этувчи ахборот воситаларини фарқлай олади.»\n«Афғонистон ҳукумати, ОАВ, олийгоҳлар ўқитувчилари ва фаоллар жамоатчиликка, жумладан «Спутник» аудиторияси деб ҳисобланадиган қатламга ахборот тақдим этилишига масъулдир», деди Халватгар. «Омманинг хабардорлиги жамоавий фикрлашда анархизм вужудга келишини бартараф этиши мумкин.»\nКобулда истиқомат қилувчи 24 ёшли афғон журналисти Можтаба Акрамий кўп вақтини ижтимоий тармоқларга янгиликлар жойлаш билан ўтказади. У «журналистика асосларига зид келувчи» жуда кўп ахборот сайтларига дуч келишини айтади.\n«Спутник – миш-миш тарқатувчи сайт, афғон ёшлари унга зинҳор ишонмайди», деди у Salaam Times нашрига.\nСпутник «безовталик» келтириб чиқармоқчи\nВолеси Жирғада (парламент қуйи палатаси) Кобул вакили бўлган депутат Фарҳод Сиддиқий Спутник ва бошқа инсофсиз нашрларнинг ҳатти-ҳаракатларини қоралайди.\n«Спутник … доим ёлғонга асосланган мақолалар чиқаради», деди у Salaam Times нашрига. «Бу веб-сайт Россия ҳомийлиги остида миш-миш ва уйдирмалар тарқатиш ҳамда шу йўл билан ваҳима келтириб чиқаришга хизмат қилади».\n«Мен халқ вакили сифатида Россиянинг «Спутник» нашрини қоралайман», деди у. «Афғон ҳукумати дипломатик каналлар орқали ишлашни бас қилиши ва Афғонистон ичида хорижий ОАВ фаолиятини тартибга солувчи аниқ стратегияни ишлаб чиқиши керак».\n«Журналистиканинг фундаментал асосларига зид ҳолда иш юритувчи ҳар қандай ОАВ текширувдан ўтказилиши лозим», дейди Мешрано Жирға (парламент юқори палатаси) аъзоси, Ҳелманд вилояти вакили Муҳаммад Ҳошим Алокозай Salaam Times нашрига.\n«ОАВ соҳасида холислик принципи стандарт ҳисобланади», деди у. «Шундай бўлса-да, Спутник маълумотларни бузиб кўрсатаётгани ҳақида жамоатчиликни хабардор этиш лозим. Улар бунга ишонмасликлари керак. Шахсан мен маълумот олиш учун бу сайтдан фойдаланмайман».\nЁзган мақолаларингизни ўзингиз ўқийсизми? Улар миллатлараро адоватни қўзғаш учун ёзилгани шундоқ кўриниб турибдику. Муаллиф услуби сўзга бой эмас. Оддийгина «хаос» сўзи бир неча маротаба ишлатилган. Синоним деган нарсалар бор, бу шунчаки, кейинги ёзадиган мақолангиз учун маслаҳат…\n@Анара. Гап қанча қайтарилмасин, агар тўғри қўлланилган бўлса журналистика қоидаларини бузмайди. Джорж Оурвел ёзишда оддий тил ва ортиқча синоним ва эвфемизмлардан фойдаланмасликни таъкидлаган. Қандай тилда ёзаётганингиз қаллоблигингиздан дарак беради.\nСўз бойлигингиз суст бўлгани сабаб этник низо қўзғаяпсиз деб ҳисобласак тўғри бўладими? Асло. Этник низо «сўз бойлиги етишмаслигига» қараганда бошқа мавжудот.\nАгар сиз сўз бойлигини оширишни хоҳласангиз, яхши китоб ўқинг. Мулоқотни яхшилашни хоҳласангиз, сизга танқидий фикрлаш ва ҳамдардлик керак бўлади.


БУГУН – ИЧКИ ИШЛАР ИДОРАЛАРИ ХОДИМЛАРИ КУНИ - AUZ.UZ\nБУГУН – ИЧКИ ИШЛАР ИДОРАЛАРИ ХОДИМЛАРИ КУНИ\nСевган касбингда ишлаш завқли,\n– дейди ёнғин хавфсизлиги бошқармаси ходимаси Марина Антонова\nБугунги кунда вилоят ички ишлар бошқармаси ёнғин хавфсизлиги бошқармасида ушбу соҳани ҳавас қилиб, ўз меҳнати, салоҳияти, билими билан эл хизматида бўлишга аҳд қилган аёл-қизлар ҳам меҳнат қилади.\nМарина Антонова қурилиш техникумини тамомлагач, ёнғин хавфсизлиги бошқармасига ишга кирди. Дастлаб марказий алоқа маскани диспетчери, катта диспетчер вазифаларида меҳнат қилди. Айни дамда котибият катта иш юритувчиси вазифасида фаолият олиб бормоқда. Устозлари Татьяна Жўраева, Барно Амановалардан касб сирларини қунт билан ўрганган Марина ўз устида тинимсиз ишлади, янгиликларни эринмай ўзлаштириб, амалиётга жорий этишга уринди. Жамоада ҳам ҳурмат ва эътибор қозонган Маринанинг фаолият бошлаганига мана 20 йилдан ортиб кетди.\n– Мен бу соҳани танлаганимдан ва юртимиз тинчлиги, осойишталиги, фуқароларимизнинг осуда яшаши, хотиржам ишлаши учун жонини фидо қиладиган касбдошларим орасида эканлигимдан мамнунман, – дейди Марина. – Аслини олганда, яхши кўрган касбингда ишлаш инсонга завқ бағишлайди.\nҲар бир соҳада бўлгани каби ёнғин ўчириш хизматида ҳам ўзига хос қийинчиликлар бор. Азиз фарзандини меҳр билан тарбиялаётган Марина гоҳида ишларнинг кўплигидан уйга кеч қайтишига тўғри келади. Шундай бўлса-да, у ўз касбига содиқ қолишга аҳд қилганлигини ҳамкасб- ларига доим намойиш этаётир. Спорт соҳасида эришган ютуқлари учун бир неча маротаба тақдирланганлиги ҳам эътиборга молик.\n– Тизимимиздаги аёл-қизларимиз орасида яхши натижаларга эришаётганлар кўпчиликни ташкил этади, – дейди ходимлар бўлими бошлиғи Дилшодбек Шокиров. – Энг меҳнаткаш, фаол ходимларимиздан, бошланғич хотин-қизлар қўмитаси раиси Гулбаҳор Маткаримова "Содиқ хизматлари учун" медали билан мукофотланган. Моҳидил Қурбонова, Гулнозахон Исмоилова, Дилфузахон Мадраҳимова, Жаннатхон Назарова сингари ходимларимиз ҳам ҳар қанча тақдирлашга муносибдир.


Охиратни ёдга олганлар Роббиси томон қочади... | Azon.uz - Ахборот-таҳлилий портал\n21:00 10.01.2018 498\nАгар одамлар келажаклари ва ҳаётлари ҳақида тафаккур қилганларида эди, ҳаммалари иймон келтиришган бўларди.\nАгар дунёлари ва унинг фоний хурсандчиликлари, чекланган лаззатлари, ўлим, хасталиклар, ҳалокат ва оғриқларини ўйлаганларида эди, унга ғарқ бўлмасдилар, матоҳлари олдида таслим бўлмасдилар.\nАгар ўлим ҳақида мулоҳаза қилганларида эди, ҳаётлари учун бунчалик ташланишмасди.\nАгар охиратни ёдга олишганда эди, жаноби Роббилари томон қочишган бўларди.\nЛекин... бирор киши тўхтаб, булар ҳақида тафаккур қилмайди. Балки бирор нарсалик бўлиб қолиш учун, ҳаёт ғилдираги ортидан чопади. Аммо билмайдики, бу ортидан чопаётгани сароб ва ҳеч нарса эканлигини. Дақиқа, соат ва кунлар ўтяпти, умр ўтяпти. Охир борар жой эса тупроқ...\nТупроқ остига кетганлардан бирортаси, ҳикоя айтгани бизга қайтмайди. Қабр дарчалари кўрлик томон очилган. Бирор киши бирор нарса кўрмайди, бирор нарса билмайди. Кўрлик пардаси ҳамманинг юзига ташланган. Фақат ўша жойга ўзи борган лаҳзадагина кўради.\nҲар биримизнинг фурсатимиз ҳаётимиз... бундан ўзга фурсат йўқ!\n"Ўлим ортида не гаплар?" китобидан


Роналду америкалик болаларга ўз имзоси туширилган футболкалар юборади | Qalampir.uz\nРоналду америкалик болаларга ўз имзоси туширилган футболкалар юборади\nСпорт\t26 Ноябрь 2021 20:32 1740\n“Манчестер Юнайтед” ҳужумчиси Криштиану Роналду Янги йил байрами учун болаларга имзоси туширилган футболкалар юборади. Яъни Криш америкалик қўшиқчи Пинкнинг хайрия тадбирида иштирок этишга рози бўлган.\n“Салом Криштиану! Бу йил мен бир қанча болалар учун Рождествога ҳомийлик қиламан. Улар сенинг футболкаларингдан бошқа ҳеч нарсани хоҳламайдилар. Уларнинг орзуларини рўёбга чиқаришга қарор қилдим. Менга болаларнинг ҳаётини ўзгартиришда ёрдам бера оласанми? Биламан, сен доимо ажойиб ишларни амалга оширгансиз”, дея ёзган Пинк ўз Twitter саҳифасига.\nБу сўровга Роналду дарҳол жавоб қайтарган ва розилик берган:\n“Салом, Пинк, мен сизларга ёрдам бера олишимдан хурсандман. Болалар учун бир нечта дастхатим туширилган либосларни юборяпман, муаммо йўқ. Буни амалга ошираётганинг ажойиб!”.\nЭслатиб ўтамиз, 36 ёшли португалиялик футболчи UEFA Чемпионлар лигаси бир мавсумида 3 ўйинда ғалаба голини урган биринчи футболчига айланган эди. Бунга қадар ҳеч ким ушбу натижага эриша олмаган. У “Вильярреал”га қарши дастлабки баҳснинг 95-дақиқаси (3:2) ва иккинчи учрашувнинг 78-дақиқасида (2:0), шунингдек, “Аталанта” билан ўйиннинг 81-дақиқасида (3:2) ғалаба голини киритган.\nАҚШ ЕЧЛ МЮ Роналду Пинк Роналду футболкалар\n03 Июль 12:03 70993\n04 Июль 13:26 66884\n03 Июль 14:19 46712\n04 Июль 16:52 39567\n05 Июль 20:00 39485


Huawei компанияси Android ўрнини эгаллайдига ўз операцион тизимини намойиш этди\n17:21 / 10.09.2020\nHarmony 2.0 Google компаниясининг Android мобил операцион тизимини ўрнини эгаллаш учун ишлаб чиқилган.\nHuawei компанияси Developer 2020 анжуманида ўзининг Harmony 2.0 деб номланувчи операцион тизимини намойиш этди. Компаниянинг истеъмолчилар бизнеси йўналиши раҳбари Ричард Юнинг маълум қилишича, очиқ кодли HarmonyOS мобил версияси 2020 йил охирида хитойлик ишлаб чиқарувчилар, сўнгра бошқалар учун чиқарилади.\nHarmony 2.0 Google компаниясининг Android мобил операцион тизимини ўрнини эгаллаш учун ишлаб чиқилган, деди Ю.\nҚайд этилишича, янги операцион тизимни ишлаб чиққанлар асосий эътиборни «ақлли» қурилмаларнинг бир-бири билан синхронлашишига қаратишган. Harmony 2.0 ёрдамида бир нечта ана шундай қурилмани бирлаштириш ва уларнинг барчасини бир хил тезликда бошқариш мумкин. Масалан, ўқитувчи телефондаги иловани планшет ва телевизорга чиқариши мумкин: ўқувчилар машқларни планшетда бажаришлари, ўқитувчи эса жараённи телевизор орқали кузатиб, уларга телефонидан топшириқлар жўнатиши мумкин бўлади.\nЮнинг сўзларига кўра, компания Хитой ва хориж компаниялари ушбу операцион тизим учун оммабоп иловалар ишлаб чиқа олишларига имконият яратишга ҳаракат қилган.\n2019 йил май ойида АҚШ савдо вазирлиги Huawei компаниясини миллий хавфсизликка таҳдид солиши мумкин деб ҳисоблаб қора рўйхатга киритганди. Америка компанияларига Huawei’га юқори технология маҳсулотларини сотиш тақиқланган. Шундан сўнг Google (Android эгаси) Huawei билан ҳамкорликни тўхтатишини маълум қилди.\nГризманн уйғурларни таъқиб қилишда айбланган Huawei билан келишувни бекор қилди\n08:11 / 04.12.2020\nАҚШ Huawei’нинг молиявий директорига айбини тан олиш эвазига уйга қайтишни таклиф қилди — ОАВ\n15:09 / 24.11.2020\nБританияда Huawei технологияларидан фойдаланганлик учун жарима жорий этилади


II-Кейс чемпионатининг қўшимча топшириқлари:\nҚуйидаги ёндашувлар асосида амалиётда қўлланилган ихтиёрий инновацион лойиҳа мисолида тақдимот тайёрланг:\nИнновацион лойиҳага таклиф этилаётган тадқиқот/диагностика усули/усуллари.\nУсул/усулларнинг лойиҳа вазифаларига мослиги.\nТаҳлилнинг кенглиги, ечимнинг тузилиши ва мантиқий уйғунлиги.\nЛойиҳанинг амалий аҳамияти, унинг инновационлиги ва уни амалга ошириш имконияти.\nҚуйидаги ёндашувлар асосида амалиётда қўлланилган ихтиёрий инновацион лойиҳани ташхислаш бўйича тақдимот тайёрланг:\nТанланган ташхис усуллари (камида учта)нинг лойиҳага мослигини асослаш.\nТанланган ҳар бир ташхис усуллари ёрдамида лойиҳанинг натижадорлигини очиб беринг.\nТанланган ҳар бир ташхис усуллари ёрдамида лойиҳанинг самарадорлигини ёритиб беринг.\nҚуйидаги ёндашувлар асосида амалиётда қўлланилган ихтиёрий инновацион лойиҳанинг муваффақиятсизлиги бўйича тақдимот тайёрланг:\nЛойиҳанинг муваффақиятсизликка учрашда танланган ташкилий ва бошқарув усулларини очиб беринг.\nЛойиҳанинг муваффақиятсизликка учрашига таъсир кўрсатган 5 та асосий омилни изоҳлаб ўтинг.\nЖамоа нуқтаи назаридан лойиҳани муваффақиятсизликдан қутқаришнинг имкониятларини кўрсатиб ўтинг.\nЭслатма: қўшимча топшириқларни бажариш ихтиёрийдир, ҳар бир бажарилган топшириқ учун жамоага кейс топшириғи бўйича тўпланган якуний балга нисбатан қўшимча 5% берилади.\nМагистратура мутахассисликларига қўшимча қабулга рухсат берилди...


Москва вилоятида 4 кишини отиб ташлаган шахснинг уйидан Биринчи жаҳон уруши қуроллари топилди\n15:59 / 13.06.2017\nРоссия тергов қўмитаси Москва вилоятининг Кратовосида тўрт кишини ўлдирган Игорь Зенковнинг уйи омборхонасидан топилган эски қурол-яроғлар ҳақида маълумот берди.\nОмборхонадан Мосин сойли милтиғи, Вальтер тўппончаси, Пибоди-Мартини милтиғи ва Арисака сойли милтиғини топишган. Шунингдек, терговчилар Шпагин пулемёт-тўппончаси, қирқма қўшоғиз милтиқ, иккита сойли милтиқ стволи, РГД-33, М39 ва М24 гранаталари, миномёт миналари, тутунли мина, пилта, ўқдонлар ва 150 миллиметрли артиллерия снарядларидан бўлган икки гильзани аниқлашди.\nБундан ташқари, Зенковнинг уйидан иккита видолашув мактуби ҳам топилган, уларда нима ёзилгани номаълум. Шу билан бирга, маҳаллий аҳолининг билдиришича, Зенков билан зиддиятлар келиб чиқмаган, унинг устидан полицияга ариза билан боришмаган.\nАввалроқ Зенковнинг ёнидан Иж-18 милтиғи ва Маузер тўппончаси топилгани хабар қилинганди. Маълумотларга кўра, ФВВда чилангар бўлиб ишлаган Зенков қуролларнинг бир қисмини Чеченистонга бўлган иш сафаридан олиб келган, қолганларни эса қазилма ишларида топган ёки ўзи ясаган.\n10 июнь куни Зенков ўз уйи ёнида ўткинчиларга қарата ўқ уза бошлади, у тўрт кишини ўлдирди. Воқеа жойига полиция ва Росгвардия ходимлари етиб келишгач, Зенков уларни ҳам ўққа тута бошлади ҳамда гранаталарни улоқтирди. Росгвардиянинг тўрт нафар ходими жароҳат олди. Зенков бир неча соатдан сўнг ўлдирилди.\nАҚШ ўз иттифоқчиларига қурол сотиш жараёнини соддалаштирмоқчи\n08:18 / 19.04.2018\nРоссияда мағлуб этиб бўлмайдиган қурол борлигига исбот йўқ – АҚШ


Амир Темур солномаси\nМустақиллик туфайли халқимиз ўзлигини таниди, буюк боболаримизнинг тарихдаги ўчмас жасорати ва юксак даҳоси ҳақидаги асл ҳақиқат рўёбга чиқди. Бу улуғвор ишларнинг дебочаси сифатида мамлакатимизда Соҳибқирон Амир Темур ҳақидаги адолат қарор топди.\nПрезидентимизнинг "Юксак маънавият – енгилмас куч" китобида халқимизнинг топталиб келган миллий ғурурини юксалтириш, Соҳибқирон бобомизнинг муборак номи, тарихий сиймоси, бой мероси ва хотирасини тиклаш йўлида мамлакатимизда қўйилган қутлуғ қадамлар тўғрисида батафсил ҳикоя қилинган. 1996 йил Ўзбекистонда "Амир Темур йили" деб аталди. ЮНЕСКО қарори билан Соҳибқирон таваллудининг 660 йиллиги бутун дунё бўйлаб нишонланди.\nТошкент, Самарқанд ва Шаҳрисабзда Амир Темурнинг муҳташам ҳайкаллари ўрнатилди.\nСоҳибқирон Амир Темур шахсияти жаҳон тарихида жуда кам учрайдиган ҳодисадир.\n"Буюк шахсларни миллат қайғуси, халқ дарди яратади", – деган эди Президентимиз. Чиндан ҳам, миллат қайғусидан, халқ дардидан яралган улуғ бобомиздай зотнинг дунёга келиши замон зарурати ва талабига айланди, бошқача айтганда, тарих ва замон ўз қаҳрамонини ўзи жаҳон майдонига олиб кирди.\nАмир Темур қачон ва қаерда туғилган?\nАмир Темур, Темурбек, тўлиқ айтсак, Амир Темур ибн Амир Тарағай милодий 1336 йил 9 апрель куни Кеш (ҳозирги Шаҳрисабз) яқинидаги Хўжа Илғор қишлоғида туғилди.\nОтаси – Амир Тарағай, Тарағайбек (туғилган йили номаълум, вафоти 1360) барлос қабиласининг нуфузли оқсоқоли эди. Ўзбек халқи таркибида тўқсон икки уруғ борлигини биламиз. Барлос ана шу "тўқсон икки"нинг биридир. Амир Тарағай Туркистоннинг ўша пайтдаги ҳукмдори Амир Қозоғон олдида ишонч қозонган ҳурмати бор беклардан ҳисобланар, Чиғатой улуси беклари қурултойларига қатнашиб турарди. Ҳарбий ишларга майли йўқ, тақводор мусулмон, вақтини дарвешлар билан ўтказарди. Шарафиддин Али Яздийнинг ёзишича, "Тарағайбек уламо ва сулаҳо ва муттақийларга мушфиқ ва меҳрибон эрди ва буларнинг мажлисига борур эрди...".\nОнаси – Тегина Хотун, Такина бегим, Такина Моҳбегим (тахм. 1318, Бухоро – 1353, Шаҳрисабз) Бухоро уламолари пешвоси мавлоно садр аш-шариъа, яъни шариат қонунларини шарҳловчи аллома Убайдуллоҳ ал-Бухорийнинг қизидир. Милодий 1334 йил 16 ёшда Тарағайбекка узатилган. Орадан икки йил ўтгач, Темурбек таваллуд топди.\nОнаси ва отаси Шаҳрисабзда дафн этилган. Амир Темур онаси хотирасига баландлиги етмиш бир метр келадиган дунёга машҳур Оқсарой ёдгорлигини бунёд эттирди.\nРивоятларга қараганда, кунлардан бир кун Соҳибқироннинг саккизинчи бобоси Қочувли баҳодир туш кўрибди, тушида унинг қўйнидан бир юлдуз учиб чиқиб жамол кўргизибди ва шу заҳотиёқ сўнибди, кейин иккинчиси, учинчиси, тўртинчиси ярқираб чиқибди, бари сўнаверибди. Бу ҳол етти марта такрорланибди. Бироқ саккизинчи мартасида катта порлоқ юлдуз отилиб чиқибди-ю, бутун дунёни ёритиб юборибди! Мана шу Амир Темур юлдузи деб тахмин қилинади. Ундан яна бир неча кичик юлдузлар пайдо бўлибди, катта порлоқ юлдуз мағриб чизиғига бош қўйиб сўнгандан кейин, кичик юлдузлар порлашда давом этибдилар...\nАмир Темурнинг болалиги\nБолалигиданоқ табиатан оғир-босиқ, зеҳни ўткир, шошилмай фикрлайдиган Темурбек даставвал мактабда сабоқ олди, саводини чиқарди, устозлар назоратида камон дастасини ушлаш, ўқ узиш, найза тутиш, отларни саралай олиш, шикорлар уюштириш, чавандозлик ва қиличбозлик сирларини яхшилаб ўрганди. Шарафиддин Али Яздийнинг ёзишича, Темурбек ўн икки ёшида тенгқурлари билан "пошшо-вазир" ўйнашар экан. Темурбек подшо бўлар, қолганларнинг ҳар бирига бир "мансаб" берилар, "гуноҳкор" одамни жазолаб, "юрт" бошқарар экан. Ўн икки ёшлигидаёқ юрт бошқариш ҳавосини олишга интилиш кучли бўлган, ниятни катта қилган.\nКичиклигиданоқ Қуръони каримни ёд олганини айтишади, Қуръон ўқишда унинг овози қориларники каби салобатли ва ёқимли бўлган.\n1360–1370 йилларда Туркистондаги вазият\nМилодий 1358 йилда Туркистон (Мовароуннаҳр) ҳукмдори Амир Қозоғон ўлдирилгандан кейин бошбошдоқлик авж олиб кетди. Тарихчи Хондамирнинг хабар беришича, мамлакат ўнга яқин бекликларга бўлиниб кетган, ҳукмдорлар ўзаро низолар, жанглар билан овора, бирлашишни ўйламасдилар. Шу сабабдан, Мўғулистон хони Туғлуқ Темурхон 1360–1361 йилларда ягона ҳокими йўқ юртимизга босқин уюштирганда унга бас келадиган куч топилмади.\nАмир Темур ана шундай вазиятда тарих майдонига кириб келди. Худо келажакда улуғ салтанат барпо қилишни унинг кўнглига жо этган эди. Бунинг учун мамлакатни бирлаштириш лозим бўларди. У ўзбошимча амирлар бошини бир жойга қовуштира олди. Оғир курашлардан кейин милодий 1370 йилда Амир Темур давлат бошига келди. Туркистон тарихида 1370 йил 9 апрелдан бошлаб мутлақо янги саҳифалар бошланди.\nМустақил Турон давлатига асос солиниши\nСоҳибқирон Амир Темур Қашқар, Еттисув, Туркистон ва Хоразмнинг бир қисмидан иборат Чиғатой улусининг вориси сифатида майдонга чиқди ва улус ерларига тўлиқ эгалик қилишни ўзининг қонуний ҳуқуқи деб ҳисоблади. Ўша пайтдаги таомилга кўра, давлатга Чингизхон асос солган, шунинг учун фақат унинг авлодидан бўлганларгина хон аталишга лойиқ кўриларди. Амир Темур давлат бошига келишдан олдин чингизий Суюрғатмишхонни номигагина хон қилиб кўтарди, сохта обрўлар кетидан қувишга эҳтиёжи бўлмаган Соҳибқирон ўзини хон деб атамади, чунки у хон авлодидан эмас, балки оддий халқ ичидан чиққан қаҳрамон эди. Самарқандни Турон салтанатининг пойтахти деб белгилади, 1391 йилда Тўхтамишхон билан жангга бораётиб, Дашти Қипчоқда улкан тошга хотира сатрларини ўйдириб ёздирганда, ўзини "Турон султони" деб атади.\nБиринчи қадамлар парчаланиб кетган юртни – Турон мамлакатини бирлаштиришдан бошланди. Бу ишни амалга ошириш учун Жета (бошқа номи Мўғулистон)га беш марта, Хоразмга беш марта юриш қилишга тўғри келди. Пароканда мустамлака юрт яхлитлик мақомига эга бўлиб, озодликка эришди. Бу тарихимиздаги диққатга сазовор улкан воқеалардан биридир.\nЎттиз беш йил (1370–1405) ҳукм сурган Соҳибқирон Амир Темур Марказий Осиё ҳудудларини ягона марказлашган давлатга бирлаштирди, Ҳинд ва Гангадан то Орол денгизигача, Тянь-Шандан то Босфоргача улкан империя барпо этди.\nАмир Темур, энг аввало, мустақил улкан Турон давлатини тузган ватанпарвар, буюк давлат арбобидир, ватанимизни мўғул босқинчиларидан озод этган халқ қаҳрамонидир. У мустабидларга қарши кураш ва мустақил давлат бунёд этиш ўзининг бурчи эканини чуқур англаб етди. Президент Ислом Каримовнинг: "Амир Темурни англаш – ўзлигимизни англаш демакдир", – деган сўзлари замирида ана шундай теран маъно мужассамдир.\n«Соҳибқирон» сўзининг маъноси\n«Соҳибқирон» сўзининг арабча «саодатли, зафарли, ғолиб» маънолари бор. Илми нужум (астрология)да ва афсоналарда Зуҳра (Венера) – дўстлик ва меҳру муҳаббат туғёнларини инъом айлагувчи, Муштарий (Юпитер) – омаду иқбол, музаффарияту шодиёналар сайёраси деб таърифланади. Шу икки сайёранинг бир буржда учрашган вақти саодатли лаҳзалардур, уни қирон дейдилар, шундай вақтда туғилган бола ўша қирон соҳиби ҳисобланади. Бундай боланинг бахтли, улуғ мартабалар эгаси бўлиши олдиндан башорат этилади. Шарқ мамлакатларида ҳукмдорларга бериладиган шарафли унвон. Амир Темур Кўрагон ҳам шу унвонга мушарраф бўлган.\nУч йиллик, беш йиллик, етти йиллик юришлар ва уларнинг сабаблари\nАмир Темур урушнинг айтгани-айтган, дегани-деган қаттол бир замонда яшади, қиличу найзага суянган бу замоннинг ҳеч кимга бўйсунмайдиган ўз қонунлари бор эди. Уларга риоя қилмаслик ёки четлаб ўтиш мумкин эмасди. Шуни таъкидлаш жоизки, Соҳибқирон худо измидан чиқмайдиган бандалардан эди, ҳеч қачон биринчи бўлиб уруш бошламасди, савашишларни ёқтирмасди. Унинг юришлари заруратдан келиб чиқарди. Энг аввало, у урушнинг олдини олиш чорасини изларди. Айрим ҳолларда, қайсидир мамлакатда зулм ортиб кетган бўлса, у жойнинг улуғлари соҳибқирон Амир Темурга кўмак сўраб мурожаат қилишарди. Амир Темур ўз "Тузуклар"ида давлат ишларининг тўққиз улушини кенгаш (дипломатия)га ажратгани, бир улушини қиличга қолдирганини ёзган. У умр бўйи бунга риоя қилди. Мухолиф мамлакатга такрор-такрор элчилар юборар, қуда-андачиликни йўлга қўйишга тиришар, қариндошчиликни ривожлантириш йўлларини изларди. Бунинг ёрқин мисоли Хоразмнинг гўзал маликаси Хонзода хонимнинг Турон салтанати валиаҳди шаҳзода Жаҳонгир Мирзога узатилиши эди.\nАмир Темурнинг "уч йиллик" (1386–1388), "беш йиллик" (1392–1396), "етти йиллик" (1399–1404) юришлари тарихдан маълум. Бу юришлар замирида Буюк ипак йўлига эгалик қилиш учун курашлар ҳам ётади. Савдо йўллари давлатга катта даромад келтиришдан ташқари, халқаро сиёсий майдонда мавқе, обрў-мартабани юксак даражага кўтарарди.\nАмир Темур юришлари, урушлар, албатта, ўз асоратларини қолдирди, лекин уларнинг жаҳон тарихида ижобий томонлари борлиги ҳам ҳақиқат.\nСоҳибқироннинг юришлари Хитойда Минь сулоласи давлат бошига келганда мўғулларнинг Хитойга солаётган хавфини бартараф этди...\nОлтин Ўрда ҳоқони Тўхтамишхон билан 1391, 1395 йилларда олиб борилган улкан жанглар Россияни мўғуллар зулмидан халос қилди, рус халқига марказлашган давлат тузиш имкониятини яратди.\nАмир Темурнинг Усмонлилар империяси устидан қозонган ғалабаси Европани усмонлилар мустамлакасидан қутқариб қолди, уни Европа халоскорига айлантирди, Византия империяси умрига ярим аср умр қўшди. Француз тарихчиси Рене Груссе ХХ аср бошларида: "Амир Темурнинг Боязид устидан ғалабаси христиан оламини асраб қолди", – деб ёзган эди.\nАмир Темур дипломатияси\nАмир Темур узоқни кўра оладиган моҳир дипломат сифатида тарихда чуқур из қолдирди. Ўша йилларда Испания мамлакати қироли Энрико III, Франция қироли Карл VI, Англия қироли Генрих IV саройларига алоқалар боғлаш учун элчилар йўллади, мактублар ёзди, мактублар олди. Ўз навбатида, испан, француз, инглиз, хитой ва бошқа хорижий мамлакатлар элчилари унинг саройига тез-тез ташриф буюриб туришар эди.\nУ улкан давлат арбоби сифатида Европа ва Осиё ўртасида ўзаро алоқаларни мустаҳкамлашга хизмат қиладиган ягона макон яратиш чораларини қидирди. Бунда ўзаро савдо-иқтисодий муносабатлар ўрнатилишига катта эътибор берди. Жаҳоннинг нуфузли давлатлари билан яхши алоқаларни йўлга қўйди. Бу маънода бир тарафдан – Хитой, Ҳиндистон, иккинчи тарафдан – Франция, Англия, шунингдек, Усмонлилар империяси, Испания, Италия, Миср ва бошқа давлатларни айтиб ўтиш мумкин. Соҳибқирон фаолиятининг жаҳоншумуллиги ҳам шунда намоёндир.\nКуч – адолатда\nШарқда "одил подшо" тушунчаси қадим-қадимдан мавжуд ва халқ ана шундай подшони ҳамиша орзу қилиб келган. Соҳибқирон Амир Темур ана шундай подшо бўлишга интилди. "Куч – адолатда" сўзлари Амир Темур узугига ўйиб ёзилган ва давлат муҳрида ҳам акс этган эди. "Мамлакат зулмга чидаши мумкин, аммо адолатсизликка чидай олмайди", – деб ёзганди Амир Темур ўз "Тузуклар"ида. Бу – салтанат шиори. Соҳибқирон бунга қаттиқ амал қиларди. Адолатнинг кучи шунчалар юксак эдики, агар мамлакатда бирор одам бир товоқ олтин ё кумушни бошига қўйиб, мағрибдан машриққача борса, ҳеч ким унга қўл чўзмас, олтин ё кумушдан биттаси ҳам камаймасди.\nУ ҳар қадамда, хоҳ ўзининг фарзандлари бўлсин, хоҳ бошқа фуқаро – барчага бирдай адолат кўзи билан қарарди. Сафарлардан қайтиб келганда, шахсан ўзи бозорни текширар, агар қассобу баққол, новвойлар ва ҳоказолар фойда топаман деб нарх-навони ошириб юборган бўлсалар, адолат русуми бузилганини кўрса, эл олдида аёвсиз ўша гуноҳкорнинг жазосини берарди. Ёлғон гапни ёмон кўрарди. Адолат тамойилларини бузгани учун ўғли амирзода Мироншоҳ, набиралари амирзода Пирмуҳаммад, Султон Ҳусайн Мирзолар жазоланганлари тарих китобларидан маълум. Муаррих Низомиддин Шомий "Зафарнома"да Амир Темурнинг 1366 йилда, ҳали давлат тахтига чиқмасдан тўрт йил аввал айтган шундай сўзларини келтиради: "Қайси бир подшоҳ ўз ишини ғаддорлик ва бевафолик асосига қурса, кишиларга озор бериш ва ҳалок қилишга ошиқса, унинг давлати чайқалиб, қарорсизликка юз тутади... Биз ўз салтанатимизни одамларга эътибор бериш ва уларни ҳимоя қилиш асосига қураётганлигимиз сабабли уларни юпантириб, хотиржам қиламиз...".\nОдамларга, демак халққа эътибор бериш ва ҳимоя қилиш – Соҳибқирон адолатининг бош ўзагини ташкил қилар эди.\nҲамма жойда амалда бўлган "Куч – адолатда" шиори бутун Турон давлати ҳудудида ахлоқий ва маънавий мезонга айланди.\nАмир Темур – бунёдкор\nАмир Темур қуриш, яратиш менталитети бўлган халқнинг фарзанди, табиатан бунёдкор бўлиб туғилган ўхшаши йўқ зот эди.\n"...Амр этдимки, – деб ёзади Амир Темур "Тузуклар"да, – катта-кичик ҳар бир шаҳар, ҳар бир қишлоқда масжид, мадраса ва хонақоҳлар бино қилсунлар, фақиру мискинларга лангархона (мусофирхона) солсунлар, касаллар учун шифохона қурдирсунлар ва уларда ишлаш учун табиблар тайинласунлар. Ҳар бир шаҳарда дорул-аморат (ҳукмдор саройи) ва дорул-адолат (адолат саройи) қурсунлар...".\nБунёдкорлик Соҳибқирон даврида давлат сиёсати даражасига кўтарилган эди дейиш мумкин. Амир Темур фақат ўз мамлакатидагина эмас, балки бошқа юртларда ҳам бунёдкорлик ишларини амалга оширгани бунинг далилидир. Даставвал салтанат пойтахти қилиб белгиланган Самарқандни дунёнинг энг обод шаҳарига айлантирди, улуғворлигини кўрсатиш учун, атрофида Дамашқ, Бағдод, Миср, Шероз, Султония каби дунёнинг машҳур шаҳарлари номлари билан аталган, боғ-роғларга кўмилган қишлоқлар барпо қилдирди.\nМамлакатда йўллар кенгайтирилди, кўприклар солинди, работлар тикланди, бозорлар орасталанди, бинолар қад кўтарди, хиёбонлар барпо этилди, боғлар яшнади. Бу боғлар ҳақида испан элчиси Руи Гонсалес де Клавихо ўз кундаликларида завқ-шавқ билан ҳикоя қилган. Уларнинг ичида Гулбоғ, Боғи Дилкушо, Боғи Чинор, Боғи Нав ва бошқа боғлар номи бор. Самарқандда Кўксарой, Амир Темур жоме масжиди, Бибихоним мадрасаси, масжиди, Қусам ибн Аббос меъморий мажмуи, Амир Темур мақбараси, Шаҳрисабзда Дорут-тиловат мажмуи, муҳташам Оқсарой, Туркистон шаҳридаги Хожа Аҳмад Яссавий хонақоҳ-мақбараси, Тошкент яқинида Зангиота мақбараси, Наҳри Барлос ариғи, Кобул атрофлари, Фарғона водийси, Мурғоб водийсидаги ерларга, Озарбайжондаги Муғон чўлларига сув чиқарилиши, Шоҳруҳия, Байлақон шаҳарларининг бунёд этилиши, Табриз, Бағдод ва Гурганж шаҳарларининг қайта тикланиши...\nБундай мисолларни кўплаб келтириш мумкин. Шарафиддин Али Яздийнинг: "Соҳибқирон ҳар ердаким, иморатқа қобил ер кўрса эрди, ул ерда албатта бир иморат солур эрди...", – деган сўзлари зинҳор муболаға эмас.\nАмир Темур – илм-фан ҳомийси\nАмир Темур, кўп машҳур муаррихлар таъкидлаганларидек, илмнинг қадрига етадиган, уни ривожлантиришга астойдил бел боғлаган, дунёнинг энг етук олимлари, тарихчилари билан бемалол суҳбатлаша оладиган донишманд ҳукмдор эди. Илм-фанга қизиқиш Амир Темурнинг хонадонидан бошланган эди, десак тўғрироқ бўлади. Соҳибқирон хонадонида фарзандлар (шаҳзодалар, маликалар)га илм-фаннинг турли соҳаларидан кўп сабоқлар берилар, мадрасаларда таҳсил олишлар давом эттириларди. Масалан, Мироншоҳ Мирзо учун махсус ибн ал-Асирнинг "Ал-комил фи-т-тарих" (Мукаммал тарих) китоби таржима қилиб берилган эди. Соҳибқирон ҳаракатлари туфайли унинг авлодлари ичида Муҳаммад Султон, Улуғбек Мирзо, Иброҳим Султон, Бойсунқур Мирзо, Ҳусайн Бойқаро, Заҳириддин Муҳаммад Бобур, Кўчкунчихон, Комрон Мирзо, Гулбаданбегим, Зебуннисо каби шоирлар, олимлар, муаррихлар, хаттотлар, ҳомийлар, маънавият ва маърифат жонкуярлари бор бўлиб, улар илм-фан, маънавиятнинг қадрига етадиган ажойиб инсонлар бўлиб етишди. Уларнинг саъй-ҳаракатлари билан маданиятимиз юксак даражаларга эришди. Мисол учун, Улуғбек Мирзонинг астрономия мактаби айнан Самарқандда яратилди. Замонанинг илғор расадхонаси барпо этилди. 1018 та юлдуз таърифини ўз ичига олган "Зижи жадиди Кўрагоний" жадвали жаҳон фанига улкан ҳисса бўлиб қўшилди. "Тўрт улус тарихи" асари эса халқимиз тарихини англаб етишда катта аҳамиятга эга.\nСоҳибқирон Амир Темур даври тарихини тўлиқ ва ишонарли ёритиб берган Шарафиддин Али Яздийнинг фундаментал "Зафарнома" (1425) асари Соҳибқироннинг набираси, Шероз ҳокими, шоир ва хаттот Иброҳим Султоннинг раҳбарлиги, фидойилиги ва ҳомийлиги остида дунёга келди. 1519 йилда Улуғбек Мирзонинг набираси Кўчкунчихон топшириғига билан мазкур "Зафарнома" ва Рашидуддиннинг "Жоме ут-таворих" асарлари ўзбек тилига таржима қилинди.\nҚолаверса, жаҳон адабиётининг буюк намояндаларидан ҳисобланган Алишер Навоийнинг ижоди, Лутфий ва Ҳусайн Бойқаролар шеърияти, алломалар Қозизода Румий ва Али Қушчи асарлари, Камолиддин Беҳзоднинг дурдона миниатюра расмлари, Заҳириддин Муҳаммад Бобурнинг бебаҳо "Бобурнома"си, гўзал шеърияти, илмий асарлари, муаррихлар Ғиёсиддин Али, Низомиддин Шомий, Муиниддин Натанзий, Ҳафизи Абрў, Шарафиддин Али Яздий, Мирхонд, Хондамирларнинг солномалари – барча-барчаси темурийлар даврининг маҳсулидир.\nАмир Темур жаҳоннинг тўрт машҳур саркардаларидан бири, кураги ерга тегмаган буюк лашкарбоши, худо берган салоҳиятини тўла-тўкис намоён эта олган, ўхшаши йўқ буюк армия қўмондони эди. Жанггоҳлар санъати, уруш йўллари, лашкар тутиш қоидаси, сафлар расм-русуми Соҳибқироннинг "Темур тузуклари" китобида батафсил ёритилган.\nМилодий 1365 йилда Сирдарё бўйидаги Чиноз ёнида мўғуллар билан бўлган машҳур "Лой жанги"да Амир Ҳусайн бошлиқ Турон чериги (Амир Темур лашкарбоши эди) мағлуб бўлди. Бу 29 ёшли Амир Темурнинг умрида биринчи ва сўнгги мағлубияти эди.\n1366 йилда Қаршида Темурбек бор-йўғи 243 киши билан 12 минг кишилик душманга қарши жанг қилди ва Тангрининг инояти-ю, саркардалик салоҳияти билан зафар қозонди.\n1368 йилда Бадахшонда қўли баланд келган душман Соҳибқирон аскарларининг кўпини қириб ташлади ва 130 кишини асир қилди. Ёнида бор-йўғи 13 навкар билан қолган Амир Темур мардларча Добон тоғи тепасига чиқиб йўлни тўсди ва кўп жангу чорасиз қонли уринишлар эвазига ўз аскарларини душмандан қутқариб олди. Кейинчалик Амир Темур ўша жангни эслаб: "Кўп жанглар қилдим ва кўп воқеаларни бошдан кечирдим-у аммо бу жангдан қаттиғини кўрмадим...", – деган эди.\nСоҳибқирон дунёнинг 27 мамлакатини мусаххар қилди. Тахминан мингдан ортиқ жанг ўтказди, уларда зафар ҳамиша Соҳибқирон томонида бўлди.\nУнинг машҳур жанглари қуйидагилардир:\n1391 йил 18 июнь – Кандирча дарёси бўйида (Самара вилояти) Олтин Ўрда хони Тўхтамишхон устидан қозонилган ғалаба. Ҳар икки томондан 200 мингдан ортиқ аскар иштирок этган. Бу ғалаба Турон давлати мустақиллигини яна ҳам мустаҳкамлади.\n1395 йил 15 апрель – Олтин Ўрта хони Тўхтамишхонга қарши иккинчи жанг Терек дарёси бўйида юз берди. Турон томонидан 250 минг сипоҳ қатнашди. Жанг Амир Темурнинг узил-кесил ғалабаси билан қарор топди.\n1402 йил 20 июль – Анқара ёнида Амир Темур ва усмонлилар императори Йилдирим Боязид билан жанг бўлиб ўтди. Амир Темур қўшини тахминан 200 минг, Йилдирим Боязид лашкари 160 мингдан иборат эди. Саваш Турон султони Амир Темурнинг буюк ғалабаси билан якунланди.\nАмир Темурнинг ёшликданоқ машҳур дин уламолари ва шайхларга эътиқоди баланд бўлиб, буни падари бузруквори Амир Тарағайдан ўрганган эди.\nСоҳибқироннинг бир неча пирлари бўлган, уларни икки гуруҳга ажратиш мумкин.\nБиринчи гуруҳга руҳониятли пирлар, яъни Соҳибқирон туғилгунга қадар яшаб ўтишган табаррук зотлар – Туркистон мулкининг шайх ул-машойихи Хожа Аҳмад Яссавий, Султон Бурҳониддин Қилич, Шайх Нуриддин Басир (Қутби Чаҳордаҳум), Шайх Бурҳониддин Соғаржий ва Шайх Сафиуддин Ёқуб Ардабилийлардир. Соҳибқироннинг мазкур зотлар руҳларига эҳтиром кўргизиб, ҳар бирига алоҳида мақбаралар тиклагани, авлодларини эъзозлаб келгани уларни ўзига пир тутганининг исботи бўла олади.\n1397 йил куз ойларида Амир Темур Тошкент сари равона бўлди, ундан ўтиб Яссига борди ва Хожа Аҳмад Яссавий мозорини зиёрат қилди. "Бу азиз Муҳаммад Ҳанифа ўғлонларидин турур, алайҳи ва ала олиҳи вассалом", – дейди Соҳибқирон пир турбатини тавоф айлар экан. "Буюрдиким, – деб ёзади Шарафиддин Али Яздий "Зафарнома"да, – ул мозор устига иморати олий солдилар ва бир улуғ тоқ (гумбаз) боғладиларким, кўк била сўзлашур эрди...".\nИккинчи гуруҳга Соҳибқироннинг замондошлари, Улуғ амир бевосита эътиқод этган ва иродат йўлини берган пирлар – Шайх Шамсиддин Кулол, Шайх Зайниддин Абу Бакр Тойбодий, Мир Саййид Барака ҳисобланадилар. Шайх Зайниддин Абу Бакр Тойбодий Амир Темурга «Куч-адолатда» сўзлари ўйиб ёзилган тилло узук, Мир Саййид Барака эса биринчи учрашувдаёқ салтанат тимсоли бўлган ноғора ва байроқ туҳфа қилган эдилар. Ўзининг руҳий мадади, кўмаги билан ҳамиша Соҳибқиронга камарбаста бўлган Мир Саййид Барака то сўнгги нафасгача Соҳибқирон Амир Темур билан бирга умргузаронлик қилди.\nУшбу пирлар ҳақида тарихий манбаларда ("Темур тузуклари"; Низомиддин Шомий. "Зафарнома"; Шарафиддин Али Яздий. "Зафарнома"; Ибн Арабшоҳ. "Амир Темур тарихи"; Фасиҳ Ҳавофий. "Мужмали Фасиҳий"; Ҳафизи Абрў. "Зубдат ут-таворих" ва ҳоказо) маълумотлар келтирилган.\nАмир Темур фарзандлари\nАллоҳ таоло Соҳибқиронга кўп фарзандлар ато этди. Эл корига ярайдиган бўлиб вояга етганлари олтита – тўрт ўғил, икки қиз.\nТўнғич ўғил – 1356 йилда Турмиш оқа деган хотинидан туғилган Жаҳонгир Мирзо, валиаҳд эди, 1376 йилда авжи гуркираб турган йигирма ёшида бетобликдан дунёдан кўз юмди. Ундан икки ўғил – Муҳаммад Султон билан Пирмуҳаммад Жаҳонгирлар қолган.\nИккинчи ўғил – 1356 йилда Тўлун оқадан туғилган Умаршайх Мирзо. 1394 йилда ҳалок бўлган. Ўттиз саккиз йил умр кўрган. Олти ўғил қолган: Пирмуҳаммад Мирзо, Рустам Мирзо, Искандар Мирзо, Аҳмад Мирзо, Сайид Аҳмад Мирзо, Бойқаро Мирзо.\nУчинчи ўғил – 1366 йилда Менгли бика оқадан туғилган Мироншоҳ Мирзо. 1408 йилда ҳалок бўлган. Қирқ икки йил умр кўрган. Олти ўғил қолган: Абу Бакр Мирзо, Умар Мирзо, Халил Султон Мирзо, Султон Муҳаммад Мирзо, Ийжал Мирзо, Суюрғатмиш Мирзо.\nҚабри Самарқандда, Амир Темур мақбарасида.\nТўртинчи ўғил – 1377 йилда Тағой Туркон оқадан туғилган Шоҳруҳ Мирзо. 1447 йилда вафот этган. Етти ўғил қолган: Улуғбек Мирзо, Иброҳим Султон Мирзо, Бойсунқур Мирзо, Суюрғатмиш Мирзо, Муҳаммад Жўки Мирзо, Жон Ўғлон, Муҳаммад Ёрий Мирзо. Улуғбек Мирзодан бошқа барча ўғиллар отасидан аввал дунёдан ўтганлар.\nБиринчи қизи – Оқа Беги хоним 1359 йилда Турмиш оқадан туғилган. Муҳаммадбек ибн Мусога узатганлар, бу никоҳдан Султон Ҳусайн Мирзо туғилган.1382 йилда йигирма уч ёшида бетоб бўлиб, оламдан кўз юмган. Қабри Шаҳрисабзда.\nИккинчи қизи – Султон Бахт бегим 1362 йилда Улжой Туркон оқа деган хотинидан туғилган. Амир Муҳаммад Миракка узатадилар, лекин куёв Соҳибқиронга қарши тиғ кўтариб чиқади ва жангда ҳалок бўлади. Иккинчи марта Соҳибқирон жияни Амир Сулаймоншоҳга турмушга чиқади. 1430 йилда вафот этган.\nАмир Темур сажияси, сийрати\nСоҳибқирон Амир Темурни ўз кўзи билан кўрган араб тарихчиси ибн Арабшоҳ ёзади: "Амир Темур ...тенги йўқ феъл-атворли, теран мулоҳазали, унинг тафаккур денгизининг қаъри йўқ. Амир Темур баланд қадли, узун бўйли, тик қоматли, қадимий паҳлавонлар авлодидан бўлиб, кенг пешонали, катта бошли, ғоятда кучли ва салобатли, бўла, ранги оқу қизил юзли, доғсиз, қўл-оёқлари бақувват, елкалари кенг, бармоқлари йўғон, пойчалари семиз, серсоқол, ўнг оёқ-қўли чўлоқ ва шол, икки кўзи бамисоли икки шамдек бўлса-да, шодлиги билинмас, овози йўғон эди; у ўлимдан қўрқмас, ёши етмишга етган бўлса-да, изтиробсиз, вазмин. Бадани тўла ва пишиқ, худди зич (қалин) тош мисоли қаттиқ эди. У ҳазил-мазах, ёлғонни ёқтирмас, ўйин-кулги-ю кўнгилхушликка майлсиз, гарчи сўзда ўзига озор етадиган бирор нарса бўлса ҳамки, садоқат унга ёқар эди; у бўлиб ўтган ишга азият чекмас ва ўзига ҳосил бўладиган ютуқдан шодланмас эди... Кўпинча унинг мажлисида уятсиз сўзлар, қон тўкиш, асир олиш, нақбу ғорат қилиш ва ҳарам (ҳақига) ҳақорат гаплар бўлмасди. У бехато (нишонга ургувчи) фикрли, ажойиб фаросатли, мислсиз даражада бахтли, улуғворлиги ўзига мувофиқ, қатъий азм билан сўзловчи, бошига кулфат тушганда ҳам ҳақгўй киши эди...".\nАмир Темурнинг вафоти\nСоҳибқирон Амир Темур Хитой сафарига бораётиб, 1405 йил 11 февраль куни Ўтрор шаҳрига етганда қаттиқ оғриб қолди ва иситмаси кўтарила бошлади. Касаллик кундан-кун кучаярди, аммо Соҳибқироннинг эс-ҳуши, ақли жойида эди. Соҳибқирон ўзининг барча гуноҳлари учун тавба қилди. У ҳарам аҳлини ва улуғ бекларни ҳузурига чорлаб васиятга оғиз очди: "...Ҳазрат Ҳақдин умидим борки, агарчи гуноҳим кўб турур, аммо бу жиҳатдин менга раҳмат қилғайким, золимларнинг эликларин мазлумлардин қисқа қилибдурмен. Ва қўймадимким, менинг давримда қавийдан (зўравондан) заиф куч егай. Эмдиким, Пирмуҳаммад Жаҳонгирким, валиаҳд қилибмен ва ўрнумга қойиммақом этибменким, Самарқанд вилояти аники бўлғай. ...Анга муте бўлуб, иттифоқ била анинг ишига машғул бўлғайсиз, то олам бузулмағай ва мусулмонларга ташвиш ва заҳмат бўлмағай...\nРаъойо ва фуқароу мискин ҳолатидин ғофил бўлмағайсиз... Нечукким мен адлу эҳсон била оламни обод этибмен... Агар менинг васиятим била амал қилиб, адлу дод қилсангиз, кўб йиллар давлат ва мамлакат сизларда қолғуси турур. Ва агар сизлар аросида мухолифат бўлса, яхши бўлмағусидур...".\nСоҳибқирон Амир Темур Кўрагон 1405 йил 18 февраль чоршанба куни, шаъбон ойининг ўн еттисида, намозшом ва хуфтон орасида жон омонатини ўз эгасига топширди...\nАмир Темур Самарқандда Амир Темур мақбарасига дафн этилган.\nЎзига хос ватанпарварлик ҳиссиётлари билан руҳланган, ижтимоий воқеаларни ўзича тушунган тадбиркор Амир Темур 25 ёшида Шаҳрисабз ҳокимлигига муяссар бўлди. (И.Мўминов)


Австрия Президенти ҳаммага ҳижоб ўратмоқчи - BBC News O'zbek\nАвстрия Президенти ҳаммага ҳижоб ўратмоқчи\nАвстрия Президенти таҳдидли Исломофобия давом этаверса мусулмон аёлларни қўллаб-қувватлаш мақсадида барча аёлларни ҳижоб ўрашга чақиришга тўғри келишини айтган. Александр Ван дер Беллен қандай кийинишни танлаш ҳар бир аёлнинг шахсий ҳуқуқи эканлигини таъкидлаган.\nСўл қарашли Яшиллар партияси собиқ етакчиси Ван дер Беллен шу йилнинг январ ойида сайловларда ғалаба қозониб ҳукумат тепасига келган. У мактаб ўқувчилари билан учрашувда аёлларнинг кийиниши борасида ҳам тўхтаталиб ўтган.\nУчрашувда бир ўқувчи қиз ҳижоб ва бурқаларни тақиқлаш аёлларнинг бирор нарсага эришишидан кўра, уйдан чиқмаслигига сабаб бўлиши ва меҳнат бозорига таъсир кўрсатиши мумкинлиги борасида фикр билдириб, Президент муносабатини сўраган.\n"Қандай кийинишни ҳал қилиш ҳар бир аёлнинг шахсий ҳуқуқидир. Фақат мусулмон аёллар эмас, бошқа аёллар ҳам ҳижоб ўраши мумкин. Агар ҳозир бўлаётган таҳдидли Исломофобия давом этаверса, биз барча аёллардан диний эътиқоди сабаб ўраниб юрадиган аёлларга ҳамфикрликни кўрсатиш учун ҳижоб ўрашни сўрайдиган кун келиши мумкин", - деган у.\nПрезидент бу гапларни март ойида гапирган, аммо Германияда бурқага қўйилган қисман тақиқлар ортидан юзага келган теле-дебат вақти Австрия телевидениеси орқали шу кунларда намойиш қилинган.\nБундан кейин Германияда давлат идораларида ишлайдиган хизматчилар, ҳакамлар ва ҳарбийларнинг ўз хизмат жойида ниқоб ёки паранжи билан юзларини ёпишлари ман этилади.\nОлдинроқ Британиянинг UKIP партияси ўзининг сайлов олди дастурига мамлакатдаги мусулмон аёллларга бурқани тақиқлашни асосий масала сифатида киритганини маълум қилган эди.


Аҳоли томорқа хўжаликларида жўхорини такрорий экин сифатида етиштириш бўйича тавсиялар - Ўзбекистон Республикаси Қишлоқ хўжалиги вазирлиги\nАҳоли томорқа хўжаликларида жўхорини такрорий экин сифатида етиштириш бўйича тавсиялар\nЭкиш учун тавсия этилган навлар: Қорабош, Даулет, Ўзбекистон–5 ва ҳ.к.\nУруғ танлаш ва экишга тайёрлаш. Экиладиган маккажўхори уруғи тоза, юқори унувчан, касаллик юқмаган, ўртача катталикда, бутун (синмаган), вазндор текис (зарарланмаган) бўлиши зарур. Уруғлар бошқа ўсимликлар уруғлари ва аралашмаларидан тозаланади. Уруғлик экиш олдидан илмилиқ сувда 10–12 соат ивитиб қўйилади.\nЕр тайёрлаш. Майдон ўтмишдош ўсимликлар қолдиқлари ва бегона ўтлардан тозаланади. 1 сотихга 250–300 кг (10 сотихга 2,5–3 т) тоза, чириган гўнг солинади. Ер камида 18–20 см чуқурликда юмшатилгач, йирик кесаклар майдаланади ва ер текисланади.\nЭкиш муддати. Экиш ишлари шимолий ва марказий иқлим минтақаларида 20 июндан 20 июлгача, жанубий минтақаларда 1 июлдан 30 июлгача амалга оширилади.\nЭкиш меъёри ва схемаси. Уруғ дон учун 60×17×1 (60 см – қатор орасининг кенглиги, 17 см – уялар ораси, 1 дона – уядаги уруғ сони), 70×14×1, 90×11×1, кўк масса учун 60×11×1, 70×9×1, 90×7×1 схемаларда ҳар сотихга 100–120 г (10 сотихга 1–1,2 кг)жўхори уруғи сарфлаб экилади. Ўсимлик униб чиққандан сўнг қуюқ жойлари ягана қилиб олиб ташланади.\nПарваришлаш. Жўхори ўсимликлари дон учун биринчи марта биринчи ўғитдан сўнг, иккинчи марта иккинчи ўғитдан сўнг ва учинчи марта эса сут-мум пишиш даврида, кўк масса учун биринчи ўғитдан сўнг, иккинчи марта кўк поя ўрилиб, қўшимча ўғитлангандан сўнг суғорилади. Агарда ер қумлоқ бўлса тупроқ ва ўсимликнинг ҳолатига қараб қўшимча суғорилади.\nҚатор ораларини юмшатиш: ўсимликлар униб чиқиб, 5–6 чинбарг ҳосил қилгач, ҳар бир қатор ораси 6–8 см чуқурликда чопилади. Кейинги чопиқ ўсимликлар 8–10 барг ҳосил қилганда 8–10 см чуқурликда ўтказилади.\nЧопиқ олдидан фосфорли минерал ўғит сотиғига 0,9 кг, калийли ўғит 0,6 кг меъёрида солинади. Ўсимлик 5–6 та чинбарг чиқарганда 1,5 кг, 10–12 та чинбарг чиқарганда ҳам 1,5 кг азотли ўғит билан озиқлантирилади.\nҲосилни йиғиштириш. Поялар рўваклаш даврида ер устидан 5–10 см қолдирилиб, кўк масса учун қўл кучи ёрдамида ўриб олинади.


«Магнит» Ўзбекистонда ўз ваколатхонасини очади\nГлавнаяМедиацентрЯнгилик ва воқеалар«Магнит» Ўзбекистонда ўз ваколатхонасини очади\n«Магнит» (Россия) чакана савдо дўконлари тармоғи Ўзбекистонда ўз ваколатхонасини очади. Бу ҳақда Тошкентда бўлиб ўтаётган «Иннопром» саноат кўргазмасида «Магнит» ширкатининг тижорат харидлари ва ишлаб чиқариш бўйича директори Екатерина Лобанова маълум қилди.\nХусусан, компания 3-4 йил ичида импорт ҳажми тўрт бараварга оширилишини кутмоқда. Екатерина Лобанованинг сўзларига кўра, бунинг учун Ўзбекистонда ваколатхона ташкил этишга қарор қилинди.\n«Аввало, ваколатхонанинг вазифаси шериклар билан узоқ муддатли шартномалар тузиш, ўзаро алоқаларни яхшилаш ва очиқ мулоқот қилишдан иборат бўлади. Бундан ташқари, биз учун нафақат узоқ вақтдан бери ҳамкорлик қилиб келаётган шериклар билан муносабатларни сақлаб қолиш, балки ишончли шериклар базасини ривожлантириб, янги имкониятлар ва етказиб берувчиларни излаш ҳам жуда муҳимдир. Сабзавотлар ва мевалар бизни қизиқтираётган ягона йўналиш эмас. Россия бозорига олиб кирилиши мумкин бўлган янги товар ва маҳсулотларни топишга тайёрмиз», деди компания вакили.\nЧакана савдо оператори бўлган «Магнит» компанияси йирик саноат ишлаб чиқарувчиси ҳам ҳисобланади. Лобанованинг маълумотига кўра, компания ўтган йилни рекорд кўрсаткич – 300 минг тонна ишлаб чиқарилган маҳсулот билан якунлади. Товарлар орасида асосан қандолат маҳсулотлари, макарон маҳсулотлари, чой, қаҳва ва снэклар бор.\n«Бу биз ўзбекистонлик истеъмолчига тақдим этишга тайёр бўлган товарлар тоифаси. Россиялик истеъмолчи «Магнит» дўконларида кўриши мумкин бўлган нархларни Ўзбекистондаги нархлар билан таққосладик ва нарх бўйича биз Ўзбекистондаги эҳтимолий мижозларимизга жуда рақобатбардош позицияларни таклиф қилишимиз мумкинлигини тушундик. Бу бизнес билан кўп йиллар давомида шуғулланиб келяпмиз ҳамда истеъмолчига кўпроқ нима керак эканини биламиз. Ўйлайманки, биз ўзбекистонлик ҳамкасбларимиз учун жуда қулай шерикка айланишимиз мумкин», дея сўзини якунлади Лобанова.


06 декабр 2021, Тошкент вақти: 19:12\n“Калашников” концернининг собиқ эгаси Алексей Криворучко.\nТранспорт вазирининг собиқ ўринбосари Алан Лушников “Калашников” концернининг янги эгасига айланди.\n“Коммерсантъ” нашри хабарига кўра, у ширкатнинг қарийб 75 фоиз акциясини назорат қилувчи “ТКХ-Инвест” МЧЖни сотиб олган. Концерн акцияларининг қолган қисмига “Ростех” давлат корпорацияси эгалик қилади.\nЛушников акцияларни 2018 йили мудофаа вазирининг ўринбосари этиб тайинланган Алексей Криворучкодан сотиб олган. Мудофаа-ишлаб чиқариш мажмуасини яқиндан биладиган манбага кўра, Криворучко концерн акцияларини Мудофаа вазирлиги учун давлат буюртмасини бажараётган корхона билан алоқасини узиш мақсадида сотишга қарор қилган.\nЛушников нашрга концернни сотиб олганини тасдиқлаган, бироқ савдо келишуви суммасини очиқламаган.\nМолия бозоридаги манба эса байни тақрибан 1 миллиард рублга баҳолаган. “Коммерсантъ”нинг бошқа суҳбатдоши эса “Калашников” концернининг қарзи кўплиги, бу эса Лушников сотиб олган пакет нархини туширган бўлиши мумкинлигини қайд этган.\n“Калашников” Россияда ўқотар қуролларнинг қарийб 95 фоизини ишлаб чиқаради. Лушниковга кўра, концерн янги технологияларга асосланган қуроллар, жумладан дронлар ва аниқ манзилли ракеталар ишлаб чиқаришни ҳам ривожлантирмоқда.


Ютуқлар бор, муаммолар кўпроқ — 21asr.uz\nИнсон саломатлиги ҳар недан азиз. Киши соғлом бўлсагина теран фикрлайди, мақсадлар сари дадил одимлаш иштиёқи кучайиб, пировардида жамиятнинг фаол иштирокчисига айланади. Саломатлик – туман бойлик, деганлари бежиз эмас.\nШифо масканларига эътибор суст жойда муаммо илдиз отаверади. Президентимизнинг жорий йил июнь ойи бошидаги Андижонга ташрифи жараёнида ҳудудларда бу борадаги камчиликлар яққол кўринди. Давлат раҳбари вилоятнинг оғриқ нуқталарини яхши билиши, уларнинг жойлардаги мулоқотлари чоғидаги фикр-мулоҳазаларида аён бўлди. Соҳа бўйича вилоятда амалга оширилаётган аксарият ишлар талабга жавоб бермаслиги, йўл қўйилган камчиликларни бартараф этишда, нафақат мутасадди раҳбарлар, балки кенг жамоатчилик, айниқса депутатларнинг роли нақадар муҳимлигини алоҳида эътироф этдилар. Айниқса, аҳоли ўртасида юрак-қон-томир касалликларининг кўп учрашини инобатга олган ҳолда республика кардиохирургия марказининг филиалини ташкил этиш муҳимлигини кўрсатиб ўтдилар.\nБу ва бошқа вазифалар ижроси бўйича O‘zLiDeP Андижон вилоят Кенгаши томонидан ишчи гуруҳ ташкил қилинди. Унга Халқ депутатлари вилоят, шаҳар, туман депутатлари вакиллари, раис ўринбосарлари, вилоят Кенгашининг “Аёллар қаноти” бўлими масъуллари жалб қилинди. Дастлаб назорат Бўз тумани тиббиёт бирлашмасига қарашли 19-оилавий поликлиникада бошланди. Илгари поликлиника умуман тиббиёт талабларига жавоб бермасди. Президент ташрифидан сўнг бу ерда жадаллик билан реконструкция ишлари олиб борилди.\n– Бу давр ичида поликлиника фаолияти вақтинча “Улуғбек” маҳалла фуқаролар йиғинига қарашли Улуғбек қишлоқ врачлик пунктига ўтказилган, – дейди партия вилоят Кенгаши раиси ўринбосари Хуршидахон Халилова. – Бироқ аҳвол жуда ачинарли ҳолатда. ҚВПга кириб борганимиздаёқ кўнгилни хира қиладиган ҳолатларга дуч келдик. Биринчи навбатда сув йўқ. Сув бўлмаган жойда тозалик, покизалик ва бунинг ортидаги саломатлик ҳақида гап бўлиши мумкин эмас! Боз устига, шифо истаб келган беморга биринчи ёрдам кўрсатиш учун ҳеч қандай шароит яратилмаганлигини қандай изоҳлаш мумкин? Айни иш вақтида ҚВП мудири ҳам иш жойида эмас экан. Умумий амалиёт шифокори Б. Тешабоев ва Ў. Маҳмудовадан саволларимизга тўлиқ ва етарли жавоб ололмадик.\nХулосани эса ўзингиз беринг...\nИшчи гуруҳ тумандаги “Сариқ жўга” маҳалла фуқаролар йиғинидаги Истиқлол кўчаси хонадонларида бўлиб, туман тез тиббий ёрдам бўлимининг ишлаш тарзини яқиндан ўргандилар. Қани, тез тиббий ёрдам оддий аҳолига қандай ёрдам кўрсатаркин? Бу саволга уларнинг фаолияти билан танишилгач, ижобий жавоб топилди. Биргина мисол. Истиқлол кўчасидаги 1-уйда истиқомат қилувчи Ф. Холиқовга соат 11.38 да “Тез ёрдам” чақирилди. 12 дақиқада шифокорлар етиб келишди. Демак, тумандаги “Тез ёрдам” ҳамиша кўмакка шай!\nПартия вилоят Кенгаши “Аёллар қаноти” бўлими раҳбари Умидахон Исаева маҳалла аёллари билан муаммолари бўйича мулоқот ўтказганида, улар дилидаги гапларини айтишди. Ҳудуддаги ҳунар ўрганишга иштиёқманд коллеж битирувчи қизлари учун ҳудуднинг ўзида ўқув маркази ташкил қилиш зарурлиги ҳақидаги мурожаат ўрганиш учун ёзиб олинди.\n...Кейинги йўлимиз Улуғнор туманига туташди. “Тез ёрдам”нинг ишлаш тезлигини билиш мақсадида, дастлаб Ўзбегим кўчаси аҳолиси вакиллари билан суҳбатлашганимизда, саволларга ижобий жавоб олдик. Қишлоқ врачлик пункти фаолияти мақтарли даражада, патронаж ҳамшираси оилалар билан доимий алоқада.\n– Қаерда бўлмайлик, аҳоли муаммолари билан қизиқиб, уларни ҳал этишга ҳаракат қиламиз, –дейди Халқ депутатлари вилоят Кенгаши депутати Абдурауф Абдуллаев. – Улуғнорликлар Улуғнор-Андижон йўналиши бўйича автобусни йўлга қўйиш ҳақидаги таклиф билан чиқдилар. Масофа олис, йўл кира нархлари қиммат. Автобус ҳар томонлама қулайлик туғдиради. Ушбу мурожаатни ўрганиб, ижобий ҳал этиш учун имкони борича ҳаракат қилишга ваъда бердик.\nДорихоналар фаолияти ҳам четда қолмаслиги керак. “Улуғнор мед-сервис” хусусий корхонасига қарашли 1-сонли дорихона фаолияти ўрганилганда қатор камчиликлар аниқланди. Ўзбекистон Республикаси Соғлиқни сақлаш вазирлигининг 2016 йил 21 ноябрдаги 71-сонли буйруғига иловага асосан барча дорихоналарда бўлиши мажбурий бўлган дори воситалари ва тиббиёт буюмлари рўйхати бор, аммо унда кўрсатилган дорилар мавжуд эмас. Ўзини қандай оқлашни билмаган сотувчининг мутахассислиги фармацевт эмас экан. Бунинг устига дори нархларида ҳам “ўзгариш”лар бор: масалан, “Мезатон”нинг давлат нархи 9 минг 250 сўм қилиб белгиланган. Бироқ ушбу дорихона растасида мазкур дори нархи 12 минг 800 сўмлигини қайси баҳона билан оқлаш мумкин?\nБалиқчи туман тиббиёт бирлашмасининг шошилинч тиббий ёрдам бўлимида бўлган ишчи гуруҳ бу ерда ҳам мавжуд камчиликларга дуч келди. Бўлим мудири У. Султоновнинг айтишича, мутахассисликлар бўйича кадрлар кам, айрим штат бирликлари берилмаган.\nБирлашмага қарашли кўп тармоқли марказий поликлиника фаолияти ўрганилди. Иш вақти эрталабки 8.00 дан кечки 20.00 гача белгиланган, бу ҳатто катта кириш эшигига ҳам ёзиб қўйилган. Шунга қарамай, поликлиникадаги 19 нафар мутахассис шифокорларнинг 5 нафаригина иш жойидалиги аниқланди. Ахир ўз иш жойида бўлмаган шифокор қабулига келган беморнинг ҳолатини ким назорат қилади? Нима учун белгиланган иш вақтига, меҳнат интизомига амал қилинмайди? Бу борада раҳбар масъулиятсизми ёки ходим?!\nОлтинкўл туманидаги 41-оилавий поликлиникада ҳам фаолият мақтарли эмас. Ҳолат худди Балиқчи туманидаги каби ачинарли. Поликлиникада мутахассислар етишмаслиги энг катта муаммолардан бири. Аниқроғи, малакали педиатр, терапевт, акушер-гинеколог мутахассисликлари бўйича кадрлар йўқ. Муаммо нимада?..\nДавлатимиз раҳбари қай бир жойга бормасин, албатта, соғлиқни сақлаш соҳасидаги ислоҳотларга, камчиликларга алоҳида урғу бермоқдалар. Демак, айрим жойларда тизимда авж олган кўзбўямачиликлар, коррупция каби иллатларга қарши курашиш керак. Соғлом тиббий муҳит яратиш зарур. Шундагина талаб даражасидаги тизим юзага келади.


«Aдолат» социал-демократик партиясига янги раис сайланди – Газета.uz\nФанлар академияси вице-президенти Баҳром Абдуҳалимов «Адолат» социал-демократик партияси сиёсий Кенгаши раиси этиб сайланди.\n23 октябр 2020, 12:11 Сиёсат\nФанлар академияси вице-президенти Баҳром Абдураҳимович Абдуҳалимов «Адолат» социал-демократик партияси сиёсий Кенгаши раиси этиб сайланди, дея хабар қилди «Юксалиш» ҳаракати.\nБаҳром Абдухалимов 1959 йил 27 февралда Тошкент шаҳрида туғилган. 1981 йилда Тошкент давлат университетини (ҳозирги ЎзМУ) тамомлаган. ФА Шарқшунослик институтида кичик, ўрта, катта илмий ходими, бўлим мудири, олим котиб, фан бўйича директор ўринбосари ва директори лавозимларида ишлаган. Ўзбекистон Республикаси Президенти Давлат маслаҳатчиси лавозимида фаолият юритган. 60 дан зиёд илмий асарлар, шу жумладан, 2 та монография муаллифи. Битта докторлик, учта фан номзодларини тайёрлаган.\nТарих фанлари доктори, Марказий Осиё ва шарқшунослик тарихи олими Баҳром Абдуҳалимов 2011 йилдан бери Фанлар академияси вице-президенти сифатида ишлаб келаётган эди.\n«Адолат» партиясининг собиқ раҳбари Нариман Умаров аввалроқ президент фармони билан сенатор этиб тайинланган ва Сенатнинг Суд-ҳуқуқ масалалари ва коррупцияга қарши курашиш қўмитаси раиси этиб сайланган эди.\n28 октябр 2020, 16:45\nЖуда муносиб номзод. Масъулиятни ҳис қилиш, бирламчи муаммоларни иккинчи даражалиларидан фарқлаш, вазминлик ва одамохунлик, илм ва тажриба — партия етакчиси учун зарур барча фазилатларга эга инсон! Муваффақият тилаймиз!


15:00 / 10 январь 1989 pdf Ўқиш режими + -\n«... Улар билан тотув турмуш кечирингиз. Агар уларни ёмон кўрсаларингиз, (билиб қўйингки,) балким сизлар ёмон кўрган нарсада Аллоҳ (сизлар учун) кўпгина яхшилик пайдо қилиши мумкин» (Нисо сураси, 19-оят).\nОилавий муносабатлар ҳақида нозил бўлган ушбу оят тафсирида уламолар шундай деганлар: «Агар никоҳдаги аёлингиз хунук ва хулқи ёмон бўлса ва сиз бунга сабр қилсангиз, Аллоҳ сиз учун кўп яхшиликларни ато қилади. Яъни, Аллоҳ сизга кўзингизни қувонтирадиган фарзандлар беради ёки аёлингиз билан ҳамсуҳбат бўлганингиз учун охиратда улкан савобларга эга бўласиз» (Абу Мансур Мотуридий раҳимаҳуллоҳ).\nАёлларга дин ва мусулмонларнинг одоб-ахлоқини ўргатинглар! Нафсингиз истамаса ҳам, уларга гўзал муомалада бўлинглар! Уларнинг озорларига сабр қилинглар! Уларни оғир хизматга мажбурламанглар! Улар хижолат бўладиган ўринлардан кўзларингизни юминглар! (Абу Ҳафс Насафий раҳимаҳуллоҳ).\nУшбу Қуръоний таълимотнинг татбиқини Абу Абдуллоҳ Қураший раҳимаҳуллоҳнинг ҳаётида кўрамиз. Абу Абдуллоҳ Сафвон ибн Салим Маданий Қураший раҳимаҳуллоҳ маккалик обид, зоҳид ва фақиҳ сифатида танилган. Хусусан, унинг мусибатларга сабр қилиши зарбул-масалга айланган. Тўртинчи ҳижрий асрда яшаган Абу Абдуллоҳ Қураший раҳимаҳуллоҳ хулқи ёмон ва тили аччиқ, вайсақи ва бақироқ аёл билан никоҳланган эди. Аёлининг бу ёмон хулқига 26 йил сабр қилиб яшайди! Чунки орада беш нафар фарзанд бор эди-да! Фарзандларининг тақдирини ўйлаб, Аллоҳдан савоб умидида сабр қилди! Аёлининг озорларидан ҳеч кимга шикоят қилмади.\nКунларнинг бирида Абу Абдуллоҳ Қураший раҳимаҳуллоҳ бир оз тин олиш мақсадида уйдан узоқлашишни мақсад қилди. Макка ташқарисидаги бир тоққа борди. У ерда дунё ташвишларидан воз кечиб, фақат ибодат билан машғул бўлган бир гуруҳ обидларни учратди. Абу Абдуллоҳ Қураший раҳимаҳуллоҳ улар билан бирга бир неча кун яшашга қарор қилди.\nОбидлар биринчи куни Аллоҳдан таом сўраб дуо қилдилар. Аллоҳ уларнинг дуосини ижобат қилди. Бу ҳолат иккинчи ва учинчи кунлари ҳам такрорланди. Абу Абдуллоҳ Қураший раҳимаҳуллоҳ бундан ҳайратга тушиб: «Сизлар Аллоҳдан нима сўрасангиз, дуоингиз шу заҳоти қабул бўлмоқда! Бунинг сабаби нимада? Менга ҳам ўргатинглар!», деди.\nШунда обидлар: «Биз Абу Абдуллоҳ Қураший деган одамни эшитганмиз. У аёлининг ёмон хулқига 26 йил сабр қилиб яшаб келмоқда! Биз дуо қилганимизда «Аллоҳим! Мана шу кишининг аёлига қилган сабри сабабли бизга ризқ бергин!», деб айтамиз. Аллоҳ таоло шу заҳоти дуоимизни қабул қилади», дейишди.\nАбу Абдуллоҳ Қураший раҳимаҳуллоҳ бу сўзларни эшитиб, дарҳол уйига шошилди! Энди аёлининг озорларига сабр қилиш Абу Абдуллоҳ Қураший раҳимаҳуллоҳ лаззатли ибодатга айланган эди!\nАёлларнинг баъзи камчиликларига сабр қила олмайдиган эркакларга юқоридаги оятни яна бир бор ўқишни тавсия қиламиз:\n«... Агар уларни ёмон кўрсаларингиз, (билиб қўйингки,) балким сизлар ёмон кўрган нарсада Аллоҳ (сизлар учун) кўпгина яхшилик пайдо қилиши мумкин» (Нисо сураси, 19-оят).\nБалки аёлингиздаги сиз ёқтирмаган хислатда сиз учун кўп яхшиликлар, ҳа, бир эмас, кўп яхшилик яширингандир!\nАбдуллоҳ Абдулмажид тайёрлади\n12:30 / 10 январь 553\nМисрнинг етти таниқли қорилари ҳақида китоб нашр этилди\n12:00 / 10 январь 681\nАллоҳ таоло инсоннинг ўзидан унга жуфт яратиб беришидаги ҳикматни .сокинлик топишингиз учун, деб баён қилган. Эркак фақат аёлдангина сокинлик, ором, осойишталик давоми...\n1204 09:00 / 14.08.2021\n1989 17:30 / 12.05.2019\n2649 13:00 / 20.03.2021


Энг яхши уммат\n20:36 / 13.11.2017 3024 pdf Ўқиш режими + -\nОдамлар учун чиқарилган энг яхши уммат бўлдингиз. Маъруфга буюрасиз ва мункардан қайтарасиз ҳамда Аллоҳга иймон келтирасиз. Агар аҳли китоблар иймон келтирганларида, ўзларига яхши бўлар эди. Улардан мўминлари бор. Кўплари фосиқлардир.\nИслом уммати ўзи ҳақида билиб қўйиши зарур бўлган ҳақиқатлардан бири бу умматнинг одамлар учун чиқарилган энг яхши уммат эканидир.\nУмматларнинг сараси Ислом умматидир.\nУмматларнинг йўлбошчиси Ислом умматидир.\nУмматларнинг пешқадами Ислом умматидир.\nЧунки Аллоҳ таолонинг Ўзи бу умматга хитоб қилиб:\n«Одамлар учун чиқарилган энг яхши уммат бўлдингиз», – деб турибди.\nБу ҳақиқатни ҳозир ўзини бу умматга нисбат бераётганлар яхши тушуниб олмоқлари лозим. Аждодларимиз худди шу ҳақиқатни тўлиқ тушунган чоғларида бутун дунёга устоз бўлганлар. Дунё халқларининг пешқадами бўлиб, уларни ортларидан эргаштирганлар. Бошқаларга тобе бўлмаганлар. Бошқаларнинг ортидан кўр-кўрона эргашмаганлар. Бошқалар ҳузурида ўзларини хору зор тутмаганлар.\nБу умматнинг одамлар учун чиқарилган энг яхши уммат бўлишининг сабабларидан бири амри маъруф қилишидир. Чунки Аллоҳ таоло:\n«Маъруфга буюрасиз...» – демоқда.\nАввал ишора этилганидек, Ислом уммати дунёда яхшилик байроғини юқори кўтаради. Адолат байроғини юқори кўтаради. Ҳақиқат байроғини юқори кўтаради. Фазилат байроғини юқори кўтаради. Ҳамда бутун инсониятни бу ишларга чақиришни ўзига фарз деб билади.\nБу умматнинг одамлар учун чиқарилган энг яхши уммат бўлишининг сабабларидан иккинчиси наҳйи мункар қилишидир. Чунки Аллоҳ таоло:\n«...ва мункардан қайтарасиз...» – демоқда.\nМункар барча ёмонлик, зулм, ботил ва разолатлар демакдир. Бинобарин, Ислом уммати дунёдаги барча ёмонликка қарши, зулмга, ботилга ва разолатга қаршидир. Айни чоғда, бутун инсониятни ёмонликдан, зулмдан, ботилдан ва разолатдан қайтаришни ўзига фарз деб билади.\nИслом умматининг одамлар учун чиқарилган энг яхши уммат бўлишининг асосий сабаби Аллоҳга иймон келтиришидир. Чунки Аллоҳ таоло:\n«...ҳамда Аллоҳга иймон келтирасиз», – демоқда.\nИнсониятни тўғри йўлга бошлаб, нотўғри йўлдан қайтаришдек улкан машаққатли ишни амалга оширишга уни Аллоҳга бўлган иймони ундайди. Иймон асосларнинг асосидир. Жумладан, яхшиликка чақириб, амри маъруф ва наҳйи мункар қилишнинг ҳам асоси иймон бўлгандагина мақсадга етилади. Ана шундагина икки дунёда бахт-саодатга эришилади. Акс ҳолда нуқсонга дучор бўлинади.\nИмом Аҳмад ибн Ҳанбал ривоят қилишларича, Набий алайҳиссалом минбарда турганларида бир киши:\n«Эй Аллоҳнинг Расули, қандай одам яхши одам?» – деб сўради. Набий алайҳиссалом:\n«Одамларнинг яхшиси – қорироғи, тақводорроғи, амри маъруф қилувчироғи, наҳйи мункар қилувчироғи ва силаи раҳм қилувчироғи», – дедилар.\nИмом Термизий ривоят этган ҳадисда Абдуллоҳ ибн Масъуд розияллоҳу анҳу айтадилар:\n«Бану Исроил гуноҳга ботганда, уламолари қайтардилар. Улар қайтмадилар. Кейин эса уламолар ҳам улар билан бирга ўтириб, еб-ичдилар. Бас, Аллоҳ қалбларини бир-бирига аралаштириб юборди ва Довуд, Сулаймон ва Ийсо ибн Марям тилларида лаънатлади, – дедилар-да, ёнбошлаб ётган эдилар, туриб ўтирдилар ва: – Менинг нафсим қўлида бўлган Зот билан қасамки, уларни ҳаққа қайтармагунингизча, бўлмайди, – дедилар».\nИмом Абу Довуд ибн Умайра Киндийдан ривоят қилган ҳадисда Пайғамбар алайҳиссолату вассалом:\n«Ер юзида бир гуноҳ содир бўлганда, гувоҳ бўлган одам уни инкор этса, худди кўрмаган одамдек, (гуноҳдан холи) бўлади. Ким кўрмаган бўлса-ю, розилик билдирса, гувоҳ бўлган одамдек, (гуноҳкор) бўлади», – дедилар.\nИмом Ҳоким Жобир ибн Абдуллоҳ розияллоҳу анҳудан ривоят қилган ҳадисда Набий алайҳиссалом:\n«Шаҳидларнинг улуғи Ҳамзадир ва золим подшоҳга амри маъруф, наҳйи мункар қилганда ўлдирилган одамдир», – деганлар.\nОятнинг давомида сўз яна аҳли китобларга кўчади:\n«Агар аҳли китоблар иймон келтирганларида, ўзларига яхши бўлар эди».\nБу аҳли китобларни Исломга киришга тарғиб қилишдир. Бошқа жойларда агар улар Исломга кирганларида, ажрни икки баробар олишлари мумкинлиги ҳақида ҳам айтилган. Дарҳақиқат, аҳли китоблар иймон келтирганларида, бу дунё-ю у дунёнинг бахти-саодатига эришган бўлур эдилар. Шу билан бирга, улардан иймонга кирганларининг зикри ҳам келади:\n«Улардан мўминлари бор. Кўплари фосиқлардир».\nДарҳақиқат, аҳли китоблардан Исломга кирганлари бўлди. Улар жуда яхши мусулмон бўлдилар. Абдуллоҳ ибн Салом, Асад ибн Убайд, Саълаба ибн Шўъба, Каъб ибн Молик ва бошқалар Набий алайҳиссалом даврларида иймонга келиб, саҳобийлик бахтига муяссар бўлдилар, Исломга хизмат қилдилар. Кейинги асрларда ҳам бир қанча аҳли китоблар Исломга кириб, яхши мусулмонлар бўлдилар. Айниқса, охирги даврда аҳли китоблардан мусулмон бўлганлар кўпайди. Лекин барибир, умумий олиб қаралганда, оятда зикр қилинганидек, уларнинг кўплари фосиқдирлар.\n20:06 / 13.11.2017 9691\n09:20 / 11.11.2017 3233\n2558 19:36 / 14.11.2017\nЭътиқодий ғулувга кетган тоифалар Расулуллоҳ соллаллоҳу алайҳи васалламнинг даврларида рўёбга чиқмаган бўлсалар ҳам, уларнинг чиқишлари ҳақида Пайғамбаримиз давоми...\n2486 17:10 / 15.11.2017\nАллоҳга гўзал исмлари ила дуо қилиш\nАллоҳ таоло .Исро, сурасида.Аллоҳга дуо қилинглар ёки Роҳманга дуо қилинглар, қайсисига дуо қилсангиз ҳам, бари бир. Гўзал исмлар Уникидир,, деган 110оят.Ривоятларда давоми...\n6804 23:16 / 01.05.2017\nТуркия дин ишлари вазири муфтий Усмонхон Алимовни муборакбод этди\nМеҳрибон ва Раҳмли Аллоҳ номи билан Жаноб Усмонхон Алимов,Бизларни йўқдан бор қилган, Ислом дини билан азиз этган, раҳмшафқат туйғуларимизни жунбушга келтирган, давоми...\n2771 12:02 / 20.08.2018\n57502 11:58 / 10.10.2018